«Ez dezala Raxoik entzungor egin»

Alderdi abertzaleek diote orain Espainiako Gobernuari dagokiola espetxe politika aldatzen hasteko arduraEzker abertzaleak PPri aholkatu dio tentuz aztertzeko manifestazioaren mezua

Larunbatean Bilbon egindako manifestazio jendetsuak —«inoizko handiena», Bildu koalizioaren irudiko— argi eta garbi utzi du zein den euskal gizarteak gehiengo handiz Espainiako Gobernuari egiten dion eskakizun nagusia. Manifestazioaren ondorengo balorazioetan, alderdi abertzale guztiek adierazi dute Espainiako Gobernuari dagokiola orain urratsak egitea eta «salbuespenezko espetxe politika» aldatzea. Bai manifestazioan parte hartu zuten alderdiek, bai EAJk uste dute ez dagoela egungo testuinguru politikoan arrazoirik gaur egungo espetxe politikarekin jarraitzeko. Larunbatean, euskal gizarteak egindako deiadar horri ez diezaiola entzungor egin eskatu diote alderdi abertzaleek.

EZKER ABERTZALEA

«Salbuespenezko espetxe politika bertan behera utzi beharko luke gobernuak»

Ezker abertzalearen arabera, larunbateko manifestazio erraldoiak utzitako irudia eta mezua «tentuz» aztertu beharko luke Espainiako Gobernuak. Ezker abertzalearen irudiko, euskal gizarteak orain arteko jarrera immobilista bertan behera uzteko dei zuzena egin dio Mariano Raxoi Espainiako gobernuburuari eta «konponbidearen aldeko eragile bihur» dadila eskatu dio. Ezker abertzalearen irudiko, gobernuak ez du gehiago itxaron behar eta urratsak egin behar ditu. Lehen urratsa, «euskal preso politikoen kontra erabiltzen den espetxe politika behin betiko etetea» dela uste du. «Horixe da euskal herritarren aurka ezartzen ari den giza eskubide larriena», adierazi du.

Atzo, Alberto Ruiz Gallardon Gasteizen eta Iruñean izan zen, eta bertan presoei kolektiboki onura neurririk ez dietela ezarriko adierazi zuen. Gallardonen arabera, banan-banan aztertuko dira kasuak eta presoek egindako kalteagatik barkamena eskatu beharko dute. Ezker abertzaleak Gallardoni erantzun dio Gobernuari dagokiola legedi arrunta betetzea eta presoen eskubideak errespetatzea. «Gobernu espainiarra da euskal preso politikoei era kolektiboan ezartzen zaien espetxe politika bertan behera utzi beharko lukeena». Horregatik PPren exekutiboari «aukera historikoa» probesteko eskatu dio.

ARALAR

«Manifestazioa Euskal Herriko gizartearen gehiengoaren borondatearen isla da»

Aralarreko zuzendaritza batzordearen arabera, manifestazioa «itzela» izateaz gain, «beste inflexio puntu bat» da. «Aralarren irudiko, manifestazioa Euskal Herriko gizartearen gehiengoaren borondatearen isla bat da», eta espetxe politika aldatzeko gizartearen oihu hori nabarmena da, «baita entzun nahi ez dutenentzat ere». Aralarren ustez, ETAk borroka armatua utzi ondoren eta Gernikako Akordioak biktima guztiak aitortu ondoren, manifestazioak «urrats bat gehiago» egin du bakearen eraikuntzan. «Momentu honetan kokatzen du arazoa presoen gatazkaren konponbidean» adierazi du.

Aralarrek garrantzitsutzat jo du «aukera paregabe» horren aurrean, «lehia politikoak eta alderdikeriak alboratzea» eta eragile guztiek, «bakoitzak bere tokitik», bere ekarpena egitea. Hala, larunbatean manifestazioan izan ez ziren alderdiei eta Eusko Jaurlaritzako, Nafarroako Gobernuko eta Espainiako Gobernuko agintariei eskatu die gizartearen eskaera horri erantzun diezaiotela. Era berean, «giza eskubide guztien defentsatik abiatuta» manifestazioaren helburuekin bat egitera dei egin die euskal eragileei.

IKERNE BADIOLA

EAko Komunikazio idazkaria

«PPk ezin die bizkarra eman euskal gizartearen gehiengoaren aldarrikapenei»

Eusko Alkartasuneko Komunikazio idazkariak igandean egindako adierazpenen arabera, euskal gizarteak kaleetan emandako erantzuna itzela izan da. Ikerne Badiolaren arabera, aldarrikapen horien aurrean entzungor egiteari utzi behar dio Mariano Raxoik: «PPk ezin die bizkarra erakutsi euskal gizartearen gehiengoaren aldarrikapenei». Etzi, Bilbon, biltzekoak dira Antonio Basagoiti eta Pello Urizar. «Erabakigarria da PPk Euskal Herrian irekitako prozesuan zuzenean esku hartzea eta norabide horretan urratsak egitea». Badiolak adierazi du euskal preso politikoen sakabanaketa amaitzearen alde jarraituko dutela lanean.

BILDU

«Bilbon ozenki entzun zen aldarriari kasu egin diezaiotela Raxoik eta Sarkozyk»

Bilduren arabera, larunbatean euskal herritarrek «ardura eta konpromiso izugarria» erakutsi zuten. Bilduren arabera, Bilbon «inoiz ikusi den manifestazio erraldoiena» ikusi zen larunbatean. «Argazki horrek irakurketa argi bat uzten digu. Euskal Herritarren gehiengoak euskal preso politikoen eskubideen errespetua aldarrikatzen duela eta horren aurrean ez espainiar ez frantziar gobernuek ezin dutela ostrukarena egin». Hartara, Sarkozyri eta Raxoiri exijitzen die Bilbon ozenki entzun zen aldarriari kasu egin diezaiotela.

IÑIGO URKULLU

EAJren EBBko presidentea

«Salbuespenezko estrategiei eusteko arrazoirik ez dago»

EAJ ez zen larunbateko manifestazioan egon, baina gaiari buruz hitz egin du Iñigo Urkulluk bere blogean. Euzkadi Buru Batzarreko lehendakariaren irudiko, manifestazioa «mobilizazioen egutegi barruan» sartzen da eta ezker abertzalearen estrategiari erantzuten dio. Bere ustez, gai hori EAJ kritikatzeko baliatu nahi da. «Ez dira 'gure' presoak, ezta 'gure' gudari edo heroiak. Ezta euskal gizartearenak ere».

Hala ere, Urkulluk berretsi du presoen eskubideak errespetatuak izan behar direla, eta argi utzi du beste testuinguru politiko batzuetan ere EAJ «espetxe politika malgu, hitzartu eta dinamiko» baten alde azaldu dela. Urkulluk azpimarratu du arrazoi etikoek exijitzen dutela pertsona ororen eskubideak «errespetu handienez»jorratzea eta espetxe politika aldatzea. Oraingo testuingurua ere aintzat hartu behar dela uste du. EAJren irudiko, ETAk jardun armatua uzteko erabaki hartuta, «ez dago arrazoirik salbuespenezko estrategiei eusteko». Urkulluren ustez, legea betetzeari utzi gabe, «posible da eta beharrezkoa da» politika aldatzea.

EAJren ustez, Estatuak salbuespenezko estrategia horiek helburu politikoekin ezarri ditu, eta horrelako jarrerak laster iragana izan daitezen eskatu dio Raxoiri. «Terrorismoaren orri beltza ixteak eskuzabaltasun eta malgutasuna exijitzen ditu».


Sua edizioak Hektor Ortegarekin #50DA

Sua edizioen Hektor Ortega editorearekin hitz egiteko parada izan dugu gaur. Sua edizioak klasiko bat da azokan, eta aurten ere mendi eta animaliei buruzko liburu batzuk atera ditu, adibidez, Rutas singulares con Hamaiketako eta Guía de huellas, señales y rastros de animales, Euskal Herriko mapak beti estimatu eta maiz eskatuak diren arren. Hektor pozik agertu da giroarekin eta salmentekin, balantzea egiteko goizegi dela nabarmendu duen arren. (Argazkia: Elkar/Sua).

https://www.bilbohiria.com/docs/podcast/durangoko-azoka/151207HektorOrtega.mp3

Deskargatu hemen.


Andra Mari ikastolako finalak, larunbatean

Andra Mari ikastolako festan, Uharte Arakilen, larunbatean, 10:00etan

Andra Mari ikastolako festa ospatuko da larunbatean, Uharte Arakilen. Antolatutako ekitaldien artean, Andra Mari pilota ikastolako finalak jokatuko dira, goizeko 10:00etatik aurrera, Uharteko pilotalekuan.

Finalak

Aratz Razkin-Adur Verdugo / Amaiur Beraza-Oihan Iraurgi

Oihane Villegas-Arhane Jimenez / Enara Balda-Izaro Zelaia

Izai Martinez-Xabier Etxabarri / Julen Ruiz-Oihan Garmendia

June Campos-Julene Orella / Aintzira Lizarraga-Auritze Beltza

Aimar Azanza-Miteku Jaka / Eki Errazkin-Berat Izagirre

Osane Orella-Ainhoa Beruete / June Zubeldia-Uxune Campos

Oihan Mariñelarena-Aritz Oiarbide / Iraitz Imaz-Eñaut Oiarbide


Trebezia lehiaketako azken kanporaketa, igandean Urretxun

HAURRAK // Igandean, 17:00etan Urretxuko Labeaga aretoan, trebezia lehiaketako bigarren eta azken kanporaketa jokatuko dute. Sarrera doan izango da. Finala hilaren 13an izango da, toki eta ordu berean. Finalaren ondoren, parte hartzaile guztiek merienda egingo dute eta talde onenek sariak jasoko dituzte. Aurten hiru laguneko 60 taldek eman dute izena lehiaketa honetan.


Urduñederra sozietate publikoan parte hartzeko udal proposamena errefusatu du Aldundiak

Herenegun eginiko agerraldian, Unai Rementeria, Bizkaiko Foru Aldundiko bozeramaileak foru erakundeak Urduñederra sozietate publikoan duen parte hartzea handitzea baztertu zuen. Urduñako udalak, Aldundiak promozio ekomomikorako elkartean duen parte hartzea %49ra igotzea planteatzen zuen Plan Ekomomikoan. Gauzak horrela, aldundiak orain arte bezala akzioen %13aren jabe izaten jarraituko du.

Plan Ekonomikoa

Udal egiturek bizi duen zorpetze egoera itogarriari erantzuteko asmoz, Urduñako udalak Plan Ekonomikoa aurkeztu zuen iragan urrian, planak hiru ardatz nagusi dituelarik: Udalaren aldetik, udal egiturak bideragarri egiteko neurriak jasotzen ditu (gastuen kontrola, diru sarreren egonkortzea, fiskalitatea berrikustea eta abar). Azken hilabeteetan neurri desberdinak aurrera eraman izan du gobernu taldeak, besteak beste hainbat lanpostuen amortizazioa bultzatuz.

Banketxeen paperaren gainean ere eragitea proposatzen du planak, Urduñako udal egiturak egun duen ia 6 milioi euroko zorrak eragindako ordainketak egiterako unean malgutasuna adieraz dezaten.

Hirugarren aldatza Bizkaiko Foru Aldundiari dagokio, izan ere 2008. urtean egindako operazioari jarraiki, Urduñederra garapen ekomomikorako udal agentziaren akzioen gainean foru erakundeak duen parte harztea %49ra igotzea planteatzen zuen udalak egindako planak; udalak akzioen salmentan jasotako hiru milioi euroak zorra kitatzera bideratzeko konpromisoa adierazten zuelarik.

Babes Fiskala

Foru erakundeak udalerrien zorpetzearen gainean duen ardura aipatzen zuen udalaren Plan Ekomomikoak, izan ere aurreko legegintzaldietan Urduñako udalak zein Urduñederra sozietate publikoak sinatutako epe luzerako maileguek Aldundiaren oniritzia izan zuten; udal egiturak legeak baimendutako zorpetzea gainditu zuen, Aldundiak operazioa hauek Foru Arau desberdinekin babestu zituelarik.

Alkatearen erantzuna

Karlos Arranz alkateak Gara egunkarian idatzitako iritzi artikuluaren bidez, Aldundiko bozeramaileak egindako adierazpenak "errespetu faltatzat" hartu ditu "udalari jakinarazi gabe agerraldi publikoan aurkezteagatik" eta Aldundiak "zorpetzea aragotzea besterik" planteatzen ez duela deitoratu du.


Zamaontzi bateko eskifaia erreskatatu dute gaur goizaldean Izustarrin

Waterway zamaontzia Izustarriko harraldean kateatuta gelditu da gauerdi aldera. Itsas Salbamenduko Helimer 207 helikopteroak eskifaiako lau kide erreskatatu ditu, eta bosgarren kidea ontzian gelditu da Maria de Maeztu ontziaren laguntzarekin zamaontzia arrisku gunetik atera eta Bilboko portura garraiatzeko. Maialen Martinez zumaiarra gertaeraren lekuko izan da eta berak bidali digu erreskatea jasotzen duen bideoa.

“Gauerdian aita eta biok Zarautzera gindoazela, Izustarri parean ontzi bat ikusi genuen hondoa jota, eta segituan 112ra deitu genuen”, kontatu digu Maialen Martinezek. Alemanian eraiki eta Saint Vicent eta Grenadinetako bandera duen 80 metroko Waterway zamaontzia zen, eta dirudienez, haitzen aurka jo ondoren, mugitu ezinik gelditu zen. “112ra deitu ondoren, Itsas Salbamendukoekin jarri gintuzten harremanetan eta beraiek ez zutela inongo abisurik kontatu ziguten. Hala ere, zamaontzikoekin komunikazioa lortzen saiatzen ari zirela esan ziguten”, jarraitu du.

Waterway zamaontzia.

Handik pixka batera, Itsas Salbamendukoen deia jaso zuten. “Galdetu ziguten ea han jarraitzen zuten, eta guk baietz esan genien. Ontzi eta txalupa azkar bana bidaliko zutela esan ziguten”. Azkenean, 02:30ak aldera iritsi ziren. “orduantxe justu zamaontziak harraldetik askatzea lortu zuen, eta dike aldera begira jarri zen, baina segituan, olatuengandik edo korronteengatik, buelta eman eta haitzen kontra jo zuen berriro. Itsas Salbamenduko ontzia saiatu zen hurbiltzen, baina ez zuen lortu. Azkenean, helikopteroa etorri zen eta lau pertsona erreskatatu zituen”, kontatu du Martinezek.

Bilboko portuan

Itsas Salbamenduko komunikazio sailetik ezbeharra baieztatu dute eta erreskate lanetan Salvamar Orion eta Maria de Maeztu ontziak, Helimer 207 helikopteroa eta Facal 18 atoiontzia aritu zirela kontatu dute. “Bilboko Itsas Salbamenduan Sos Deiak-en dei bat jaso zuten esanez Zumaiako irteeran haitzen kontra jotako zamaontzi bat zegoela; ondorioz, erreskateetako protokoloa abiatu zen”, adierazi dute Espainiako Itsas Salbamendutik.

Waterway zamaontziak egindako ibilbidea: 17:30ean Bermeo parean zegoen. Handik zuzen-zuzen abiatu zen Izustarrirantz, lau korapilo inguruko abiaduran. 23:30erako Izustarri parean zegoen. Ez zen handik mugitu 3:45era arte. Handik Bilboko portura eraman zuten eta hantxe dago une honetan.

Helikopteroak lau kide erreskatatu zituen, eta bosgarrena kargaontzian gelditu zen beharrezko maniobrak egiteko. “Ontzia bere kasa irten zen, eta Maria de Maeztu ontziak lagunduta joan zen Bilboko portura”, gaineratu dute.

Bilboko Itsas Salbamenduko bulegotik kontatu digutenez, berriz, zamaontzia Bilboko portuan dago orain. “Egoera onean dago ontzia, ez ditu egiturari dagozkion arazorik, eta urik ere ez zaio sartzen. Orain beharrezko azterketak egingo zaizkio, baina ez dakigu noiz arte egongo den hemen. Tripulazioko kideak ere egoera onean daude”, nabarmendu dute.


Ortuzarrek egungo autogobernu maila "defendatzea" galdegin du

EAJko buruak nazionalismo espainiar "autoritarioa" kritikatu du, eta PPri ohartarazi dio EAJren elkarlana lortu nahi badu "mehatxua eta jazarpena" alboratu behar dituela.

Ohikoa duen bezala, EAJk Bilboko Plaza Berrian egin du aurten ere Aberri Eguneko ekitaldi politikoa. EAJren Euskadi Buru Batzarreko presidente Andoni Ortuzarrek Hegoealdeko euskal lurraldeen autogobernua eta Espainiako egoera politikoa izan ditu hizpide, PDeCAT eta JxC Kataluniako indar independentisteako ordezkariak entzuleen artean zirela. Ortuzarrek Espainiako politikak bizi duen egoera "izugarri zaila" dela nabarmendu du, eta egungo autogobernuari eustea ezarri du lehentasun.

"Badakigu, krisi honetan dena gaizki baldin badoa, boterera heldu nahi duten ur nahasietako arrantzaleak daudela", adierazi du EAJko burua, Ciudadanosi erreferentzia eginez. "Hori oso txarra litzateke Euskadirentzat", ziurtatu du.

Espainian nazionalismo "autoritarioak" gorakada bizi duela adierazi du Ortuzarrek, eta kezkagarria deritzo horri. Ortuzarrek kritikatu du nazionalismo horrek "ingurukoak mendean hartzea" beharrezkoa duela "bere burua baieztatzeko". "Hori ez da nazionalismoa, hori autoritarismoa da".

Jarrera horrekin, ez da posible izango EAJren eta PPren arteko lankidetza, Ortuzarren esanetan. "Salbuespenezko politikara garamatzaten erabakiak hartzeari utzi behar zaio". Horrez gain, EAJko buruak PPri galdegin dio "mehatxua eta jazarpena" baztertzeko. Madril Kataluniako auziarekiko izaten ari den jarrera gaitzetsi du Ortuzarrek, baina baita euskal erakundeekikoa izan duena ere. "Ez dakit nork pentsa dezakeen gauza hobetu daitezkeela euskal aurrekontuen kontrako helegitea iragartzen".

EAJk beste behin berretsi du ez duela Espainiako Gobernuarekin estaturako aurrekonturik negoziatuko 155. artikulua indarrean den artean. "155arekin ez dugu jokatuko". Ortuzarrek adierazi du "euskal autogobernua eta autogobernu kataluniarra ordezkari legitimoen eskuetan" egotea nahi duela".

Espainiako Justiziaren jokabidea ere gaitzetsi du Ortuzarrek. "Ez dugu nahi inor kartzelan egotea, ideia politikoak defendatzeagatik. Ez dugu nahi epaileek erbakitzea, herri borondatearen gainetik, nork gobernatu behar duen. Katalunian gertatzen ari dena oso larria da".

Egungo egoera politikoak "hausnarketa sakona" eskatzen duela ziurtatu du EEBko presidenteak, "ondoren, horren arabera jokatzeko". EAJk egungo autogobernu maila defendatzea ezarri du lehentasun. "Defenda dezagun gurea, orain arte lortutakoa, mehatxuen aurrean euskal autogobernuak iraun dezan. Hori izango da gure erronka".

ETAk Aberri Egunaren harira argitaratu duen adierazpena ere aipatu du Ortuzarrek. "Behin betiko pertsiana ixtera doan honetan, ona litzateke bere ibilbide tragikoa eta bere jardunaren bidegabekeria era argian onartzea". EAJko presidenteak gaineratu du ETAk "heriotzak, mina eta atsekabea" sortzeaz gain, "krisi morala" eragin zuela gizartean. Horrez gain, "Euskadiren eta euskal auziaren izena zikindu" zuela ziurtatu du.

Urkulluk, Europaro eskaria

Iñigo Urkullu Eusko Jaurlaritzako lehendakaria izan da EAJren ekitaldian hitza hartzen lehena. Urkulluk Europako Batasunari zuzendu dio mezua, eta galdeketa "legezko eta adostuei" bidea zabaltzeko "argitasun zuzentaraua" galdegin dio beste behin, estaturik gabeko nazioentzako.

Kataluniako auziari konponbidea emateko "elkarrizketa, negoziazioa eta akordioa" eskatu ditu lehendakariak. Horrez gain, Kataluniako autogobernua berreskuratu eta 155a indargabetuko duen gobernua eratzearen alde agertu da.


Bidazi elkartearen azokaren inaugurazio besta eginen dute ortziralean

Bazkideek txandaka eginen dute lan oraingoz Alkaiagako lokalean

Bertzelako kontsumo eta produkzio ereduak bultzatzeko helburuarekin, 2013ko apirilean aurkeztu zuten Bidazi elkartea. Geroztik azoka bat irekitzea izan da bere helburuetako bat, «bazkideentzat kontsumo kontziente eta trasnformatzailea posible egiten duen tresna, lokal baten inguruan ahal bezain gertukoak diren kalitatezko produktu ekologikoak biltzen dituena». Eta proiektu horretan burubelarri lanean ibili ondotik, asteburu honetan irekiko dute Alkaiagan prestatu duten lokala.

Bertzelako kontsumo eta produkzio ereduak bultzatzeko helburuarekin, 2013ko apirilean aurkeztu zuten Bidazi elkartea. Geroztik azoka bat irekitzea izan da bere helburuetako bat, «bazkideentzat kontsumo kontziente eta trasnformatzailea posible egiten duen tresna, lokal baten inguruan ahal bezain gertukoak diren kalitatezko produktu ekologikoak biltzen dituena». Eta proiektu horretan burubelarri lanean ibili ondotik, asteburu honetan irekiko dute Alkaiagan prestatu duten lokala.

Oraingoz, elkarteak ez du langilerik kontratatzeko baliabiderik, eta hortaz, dendan bazkideek txandaka eginen dute lan.

Apirilaren 4an, ortziral arratsaldeko 6:30ean irekiera besta eginen dute. Bazkideez gain, lokala edo azoka ezagutu nahi duten guztientzat ateak zabalik izanen dira. Larunbatean bazkideendako irekiko da denda, 10:00etatik 19:00etara.

Bazkideak

Gaur egun 70 bat bazkide ditu Bidazik, Irun, Hondarribia, Hendaia, Zugarramurdi, Lesaka, Bera, Igantzi, Arantza, Etxalar... eta ingurukoak. Norbanakoak, taldeak edo ekoizleak izan daitezke bazkide eta norbaitek interesa izanez gero, badu oraindik izen emateko aukera. 50 euroko diru-sarrera egin behar da bazkide egiteko, eta gero hilero hiru euro ordaindu. Horretaz gain, urtean guttienez hiru ordu eskaini beharko zaizkio auzolanari elkartearen proiektuei laguntzeko. Taldeen kasuan hilean 15 euro ordaindu beharko dira eta urtean 15 ordu eskaini auzolanari.

Informazio gehiago lortzeko www.bidazi.org atarian sar daiteke, edo info@bidazi.org helbidera idatzi. Bazkide berrientzako batzar irekiak ere antolatzen dituzte.


Lehenengo entrenamendua gaur, eta izenematea zabalik

Txikienen entrenamenduak gaur hasiko dira CD Hernaniko Atletismo taldean. 7 eta 11 urte bitarteko haurren entrenamenduak astearte eta ostegunetan izango dira, arratsaldeko 18:00etatik 19:00etara. 12 urtetik gorakoentzako, berriz, astelehenetik ostegunera, 19:00etatik 20:30etara. Hauek dagoeneko hasi dira aurredenboraldiarekin. Hala ere, atletismoa porbatu nahi duen edonork aukera du oraindik izena emateko.


Getariako herritik dator notizia... Balea portuan!

Bart gauean festa ederra jarri zuen Getariako portura agertu zen balea batek. Jon Ander herritarrak kontatu digu momentua.

Oraingoan Oriotik ez, Getariako herritik heldu zaigu notizia. Urte berria hasteko, balea bat izan dela jenioz bizia! Festa ederra behintzat jarri zuen bart gauean ordubete pasatxoan Getariako portuan. Nork daki berriz agertuko ote den! Jon Ander herritarrak kontatu digu momentua 'Faktoria'n.


Sanjuandegiko festak antolatzeko bilera irekia egingo du XJ Auzolanean elkarteak hilaren 13an

Lau hilabete gelditzen dira Sanjuandegiko festetarako, eta datorren astelehenean egingo dute horiek antolatzeko lehen bilera. Izan ere, antolatzaileen arabera, “mota askotako edukiz betetako festak antolatzea beharrezkoa da”. Bilera irekia izango da eta 21:00etan bilduko dira XJren auzo-lokalean.

Honako idatzi hau egin dute Xj Auzolaneaneko kideek:

“Azken urteetan asko izan dira festak antolatzen parte hartu dutenak, apurka-apurka erreleboak izan dira, eta batzuek utzi ahala besteek hartu dituzte hartu beharreko ardurak. Orain arte lanean jardun duten guztien izerdiaren emaitza da gaur egun Sanjuandegiko festek duten izen ona. Baina hainbeste jenderi harrera egingo dieten festei eusteko lana gogotik egin beharra dago.

Ardurak eta konpromiso mailak handiagoak edo txikiagoak izan daitezke, baina festak aurrera ateratzeko lagun kopuru handia behar dugu; zenbaitek beren kasaka umeen eguna antolatzeko ardura hartzeko, beste zenbaitek bi astean behin bileretara etorri eta guztia lotzen laguntzeko, eta beste zenbaitek festen egunetan karpa eraikitzen laguntzeko, afaria zerbitzatzen laguntzeko, ekitaldiren batean aulkiak jartzen laguntzeko… Guztien beharra izango da aurten ere!

Hori dela eta, dei egiten dizuegu festetan zeuen aletxoa jartzeko prest zaudeten guztioi datorren astelehenean, otsailaren 13an, bilerara agertu eta ahalik festarik txukunenak eta alaienak antolatzen laguntzeko”


Arabak eta Burgosek aurreakordio bat adostu dute Trebiñurentzat behin betiko irtenbide bat bilatu bitartean

Trebiñuarrentzat zerbitzuak hobetzeko akordioa izango da, eta otsailerako egon daiteke prest.

Arabako Foru Aldundiak eta Burgosko diputazioak trebiñuarren bizi baldintzak hobetzeko aurreakordio bat adostu dute. Trebiñurentzat behin betiko irtenbide bat aurkitu bitartean hainbat zerbitzu hobetzeko balioko du. Bi urterako izango da eta beste bi luzatzeko aukera izango du. Gizarte zerbitzuei, suhiltzaleei, euskarari, azpiegiturei, neguko bideragarritasunari eta garraioei eragingo die, besteak beste.

Pilar Garcia de Salazar Arabako diputatuak esan du aurrerapauso handiak eman dituztela aurreakordioaren negoziazioan, eta otsailean akordioa amaituta egotea espero duela. Bi orduz egon da gaur bilduta Borja Suarez Burgosko Diputazioaren ordezkariarekin. Orain erakunde bakoitzak akordioa gauzatu ahal izateko arautuko du. Aurreakordioan jaso dutenez, behin betiko irtenbideak legedia errespetatu beharko du eta konterriaren egoeraren auzia betiko konpondu.

Trebiñuko konterria Araban egon arren, Burgosen esku dago, eta urte asko daramatzate herritarrek Arabako parte izatea eskatzen. Iaz Trebiñuren geroaz erreferenduma egiteko eskatu diote Arabako Batzar Nagusiek Madrili, EAJ, EH Bildu, Ahal Dugu eta Irabaziren babesarekin. Erakundeen "konpromiso falta" salatzeko, abenduan Trebiñuko alkateak dimisioa eman zuen.


Herritarren kezkak muraletara eroan gura ditu Udalak

Erandio Begira ekimena martxan ipini duela iragarri du bertako Udalak. Parte-hartzezko prozesu baten bidez kultur eta gizarte-arloetan herritarrek dituzte kezka identifikatu eta umeek egingo dituzten muralen bidez kalean islatzea da helburua. Gaur zabaldu dute proiektuan izena emateko epea, urriaren 18ra arte.

Denera 25 parte-hartzaile izango ditu Erandio Begirak; 8 eta 12 urte bitarteko umeak izango dira, euren senideek lagunduta, eta lehentasuna izango dute udalerrian erroldatutakoek. Izena emandakoen kopurua 25 baino handiagoa bada, zozketa bidez erabakiko dute nork parte hartuko duen. Urriaren 18ko arratsaldeko 14:00etara arte dago aukera.

Azaroan zehar garatuko dute ekimena, bariku bitan eta domeka bitan bilerak eginez. Hor erabakiko da herriko espazioetan egingo diren muraletara zer gai eroango diren.

Izena emateko bide bi izango dituzte gaztetxoek: gazteria@erandio.eus posta elektronikoko helbidera idaztea, edo whatsapp mezu bat bidaltzea 609 082 646 zenbakira. Izen-abizenak, jaiotza-data, helbidea, posta elektronikoa, telefonoa eta ikastetxea adierazi beharra dago.


Laugarren batzarra deitu du Gazte Mahaiak barikurako

Bermeoko Gazte Mahaiak laugarren batzarra deitu du. Datorren barikurako jarri dute hitzordua. Hain zuzen ere Goiko Plazako Kabidxen batuko dira, 19:00etan.Ekainean egindako hirugarren batzarrean, Gaztetxe baten edo herriko gazteak batzeko leku edo espazio baten beharrizanaren inguruan eztabaidatu ostean, barikuko batzarrean Gaztetxearen proiektua aurkeztuko dutela jakinarazi dute. Batzar horretan, Bermeoko Udaleko zinegotziek eta teknikariek ere parte hartuko dute.Parte hartze irekia14 eta 35 urte bitarteko gazte bermeotarrek parte hartu ahal dute Gazte Mahaian. Parte hartzea irekia da, hau da, hurbildu gura duen edozein gazteri zabalduta dagoela azaldu dute.Martxoan hasi zuten herriko gazteen parte hartzea bideratzeko Gazte Mahai iraunkor bat eratzeko prozesua.


Kantuan ariko dira gaur eguerdian

Hileroko ohiturari segiz, gaur ere kantuan ariko dira eguerdiko 12:00etatik aurrera herriko kaleetan barrena. Zita Plazaberrin egin dute eta txistulariek lagunduta Txirritaren Il da Canovas bezalako bertsoak abestuko dituzte.


Arartekoak zalantzan jarri du Cabacasen heriotza argitzeko ikerketa

Iñigo Lamarcaren esanetan, ikerketa ez zen inpartziala izan, eta indarkeria bidegabe erabiltzea egotzi dio Ertzaintzari. Mendiak erantzun dio ez duela "eskumenik" ikerketa egiteko.

Iñigo Lamarca Arartekoak zalantzan jarri du Herrizaingo Sailak Iñigo Cabacas Athletic Cluben zalearen heriotza argitzeko abiatutako ikerketa. Hori horrela, ikerketa ez dela "inpartziala" izan eta gertatutakoa argitzeko "nahikoa eta egokia" ez dela izan salatu du.

Halaber, gaztearen heriotza eragin zuen kargan indarkeria eta istiluen aurkako materiala "bidegabe" erabili izana egotzi dio Ertzaintzari.

Iñigo Cabacas 28 urteko basauritarra larri zauritu zen apirilean, Athletic-Schalke partidaren ostean, Ertzaintzak jaurtitako pilota batek buruan jota, eta handik eta egun batzuetara hil zen, Basurtuko Ospitalean.

Arartekoak ofiziozko ikerketa abiatu zuen, eta gaur ondorioak jakinarazi ditu. Bien bitartean, auzia ez aurrera ez atzera dago epaitegian.

Arartekoaren esanetan, "Herrizaingo Sailak ez du justifikatu istiluen aurkako materiala modu proportzionalean eta egokian erabili izana", ezta "indarkeriaren beraren erabilera" ere.

Lamarcak txalotu egin du Herrizaingo Sailak "azkar" hasi izana ikerketa, baina "inpartziala" izan ote den zalantzan jarri du, eta gertatutakoa argitzeko nahikoa ez dela izan deitoratu du.

Halaber, auzia epaitegira iritsi zenean, Ertzaintzak ikerketa eten egin zuela salatu du Arartekoak. Horrenbestez, berriz ere abiatzea eskatu die agintariei.

Lamarcak gertatutakoa argitzen saiatzeko laguntza eman ez izana ere leporatu dio Herrizaingo Sailari, "ez baitu informazio nahikoa helarazi Arartekoak egindako galderak erantzuteko, eta, beraz, huts egin du bere betebehar legalaren aurrean".

XUBAN NAFARRETE

Martxoaren 29ko greba orokor egunean Ertzaintzaren pilotakada batek Gasteizen larri zauritutako Xuban Nafarreteren auziari dagokionez, Ertzaintzak ikerketa "hasi ere" egin ez zuela nabarmendu du Arartekoak.

Horregatik, auzi hori ere ikertzea eskatu dio. "Bi kasuetan, ikerketa zehatza, zorrotza eta inpartziala izan behar da, eta bi sendi kaltedunei informazio zorrotza eta zehatza eman beharko diete".

ARARTEKOAREN GOMENDIOAK

Arartekoak hainbat gomendio gaineratu ditu txostenean, berriz ere antzeko kasuak errepikatzea galarazteko.

Horren ildotik, gomazko pilotak erabiltzeko debekua Ertzaintzaren Brigada Mugikorrera eta Herritarren Segurtasuna Indartzeko Unitatera ere zabaltzea, lesioak eragin ditzaketen materialen erabilera mugatzea eta indarkeriaren erabileran "irizpide are murrizgarriagoak" ezartzea eskatu du.

Lamarcak istiluen kontrako materiala nork erabili duen ezagutzeko neurriak ere proposatu ditu, "banakako erantzukizunak argitzeko".

Mendiak erantzun dio ez duela "eskumenik"

Idoia Mendia Jaurlaritzaren jarduneko bozeramaileak Arartekoari erantzun dio eta Cabacasen heriotzaren inguruko ikerketa egiteko "eskumenik ez" duela esan dio. Era berean, Arartekoaren txostenak "kezkarik" ez diola eragin azpimarratu du.


Bi urte eta erdiko zigorra Deustuko bi grebalarirentzat

Manifestazioa egingo dute protesta egiteko, gaur iluntzean.

2013ko irailaren 11n Aitor Fernandez, Jon Telletxea eta Urtzi Martinez epaitu zituzten Bilboko zigor arloko 1. epaitegian, 2012ko martxoaren 29ko greba orokorrean istilu batzuetan parte hartu zutelakoan. Epaileak errugabetu egin zuen Fernandez, eta hamabost hilabeteko zigorra ezarri zien Telletxeari eta Martinezi, desordena publikoengatik. Fiskaltzak helegitea aurkeztu zuen Bizkaiko Auzitegi Probintzialean, eta bi urte eta erdiko espetxe zigorra eskatu zuen Telletxearentzat eta Martinezentzat, gertakariak izan zirenean mozorrotuta zeudelako.

Bizkaiko auzitegiak ontzat hartu du helegitea, eta zigorra handitu die. Bi urtetik gorakoa denez, berehala sartuko dituzte preso.

Horren aurka, Grebalariak Aske plataformak deituta, gaur manifestazioa egingo da, Deustuan, 19:30ean, Done Petri plazatik abiatuta.

Mobilizazio gehiago iragarriko dituzte, aurki.

Epaiketan, 42 urteko zigorra eskatua du fiskalak Martinez, Telletxea eta Fernandezentzat —ia hamalau urte bakoitzarentzat—, 2012ko martxoaren 29ko greba orokorrean Bilboko epaitegiaren ondoan gertatutako istiluetan parte hartu zutelakoan. Eraikina zaintzen ari ziren ertzainei ke ontziak jaurtitzea eta bi polizia zauritzea egotzi zieten. Irantzu Ialdebere ere akusatu zuten horretaz; adingabea zen orduan, eta beste prozedura batean epaitu zuten.

Grebalariek hainbat erakunderen sostengua jaso zuten. Haien aurkako frogarik ez zegoela nabarmendu zuen, esaterako, Leire Txakartegi ELA sindikatuko kideak: «Hasieratik susmatu genuen Poliziaren azpijoko bat zela hau, eta susmoa berretsi zen akusazioen berri jakin genuenean. Akusazioak, larriak izateaz gain, Poliziak gertakariei buruz emandako bertsioan soilik oinarritzen dira, gazteen parte hartzearen inolako frogarik eman gabe».

Antzeko beste kasu batzuk ere izan dira urteotan.

• Gernikako hemezortziak. 2013ko urtarrilean, Bilboko Auzitegiak absolbitu egin zituen 2011ko urtarrilaren 27ko greba orokorrean Gernikan (Bizkaia) pikete informatiboan aritu ziren hemezortzi kide. Gernikako supermerkatu bateko banatzaileari lan egitea eragozteaz eta haren autoari kalteak egiteaz akusatuta zeuden, baina epaileak ez zuen frogatutzat eman han egon zirenik. Auzipetu bakoitzarentzat hiru urte eta bederatzi hilabeteko kartzela zigorra eta 6.000 euroko isuna eskatu zuen fiskaltzak. Akusatuek hasieratik ukatu zuten inoren lana eragotzi izana. Supermerkatuko langilea ez zen gai izan auzipetu bakar bat ere identifikatzeko.

• Estafetako bostak. Iruñeko epaitegiak urte eta erdiko espetxe zigorra ezarri zien lau laguni —Imanol Salinas, Gorka Milago, Mikel Aingeru Auza eta Ander Bayano—, eta errugabetzat jo zuen bestea —Igor Aoiz—. Akusatuen eta haien lekukoen testigantzari baino, Maria Aleman Ezkarai epaileak sinesgarritasun handiagoa eman zien bi poliziaren lekukotasunari eta kamerek hartutako irudiei. Horietan oinarrituta, ziurtzat jo zuen kondenatuek txikizioak eragin zituztela Iruñeko Chez Belagua tabernan, 2012ko martxoaren 29ko grebaren arratsaldeko manifestazioaren amaieran. Epaiketan, akusatuetako hiruk ziurtatu zuten ez zirela han istiluen unean, eta beste bik, berriz, han zeudela ez zutela txikizioan parte hartu. Fiskalak lau urte eta erdiko zigorra eskatu zuen, langileen eskubideen aurkako delitua ere ikusi zuelako.

• 'Nafarrate auzia'. Arabako Lurralde Auzitegiak eutsi zion Xuban Nafarrateren eta beste bi lagunen aurkako inputazioari, 2012ko M-29ko greban, pikete batean zeudela, ertzainen aginduak ez betetzeagatik. Nafarratek berak abiatu zuen auzia, ertzainen aurkako salaketa bat jarri baitzuen; jipoitu egin zutela dio. Salaketa artxibatu egin zuen Gasteizko epaitegiak, baina berriro ireki du Arabakoak.


Hipotekaren hileko kuotaren erdia bi urtez atzeratu ahalko dute langabeek

Mailegua 2008. urteko urtarrilaren 1a baino lehen eskatu izana eta 170.000 eurotik beherakoa izatea jarri du baldintzatzat Espainiako Gobernuak,


Armen Alarderik gabeko San Joan bezpera Legazpin

LEGAZPI // Alarde Batzordeak aurtengo San Juango Armen Alardea bertan behera uztea erabaki du, «baldintza egokietan prestatzeko eta egiteko dauden zailtasunengatik. 26. edizioa 2021ean egingo da». Armen Alarderik gabeko San Joan bezpera, 2012an utzi zen bertan behera, «aurreko urtean Hondarribiako alardean gertatutako heriotza zela eta, suzko armak erabiltzen diren edozein ekitaldi aurrera eraman ahal izateko baldintzak zorroztu zituztelako».


Erik Gartziak eta Ustaritz Graciak jaso dituzte sariak

Lau Haizetara Euskaltzaleon topaguneak banatu ditu joan den asteko Egunean Behin lehiaketaren barruko 700+Euskaraz taldeko sariak. Irabazleak, Erik Gartzia lehenengo postuko klasiko bat, eta Ustaritz Gracia; azken hori ere sailkapen taulako buru-buruan izaten da maiz.

Euskaraldiaren poltsa eta kamiseta jaso dituzte, hurrenez hurren, irabazleek.

Taldean parte hartzera deitu du euskara elkarteak. Horretarako, Googleplay edo App Storetik Egunean behin aplikazioa eskuratu behar da, eta Lau Haizetararen taldean parte hartzeko honako kodea erabili: C3737B.


Libana Taboada eta Ibai Marin, etxetik mundura

Libana Taboadak eta Ibai Marinek segida emango diote atzo Intza Unanuek hasitako #EtxetikMundura egitasmoari. Etxean grabatutako bi kantu bidali dizkigute, KARKARAko ikus-entzuleentzat. Urola Komunikazio Taldeko (UKT) beste hedabideetan ere argitaratu dituzte sortzaileek bidalitako bideoak.

Baleike.eus-en Roberto Gutierrezek filmak ikusteko hainbat gomendio eman ditu, Uztarria.eus-en Felipe Murillok kontzertua eskaini du, Maxixatzen.eus-en Goiuri Epelde idazleak olerkiak errezitatu ditu eta Zarauzkohitza.eus-en Josu Txapartegi Txapas-ek eta Marije Zumetak kontzertua eskaini dute.

Bihar izango dute jarraipena emanaldiek; izan ere, herriko beste hainbat sortzaileren saioak prest ditu dagoeneko KARKARAk, baita UKTko gainerako hedabideek ere. Tokian tokiko saioen iragarpenen zerrendetan agertzen ez diren sortzaileek ere izango dute egitasmoan parte hartzeko aukera. Horiek bideoak zuzendaritza@ukt.eus e-posta helbidera bidali besterik ez dute; edozein kultur adierazpenekin lotutako emanaldiak onartzen dira.


Baldintzapeko hazkundea

Ekonomia motelagoa aurreikusi du Laboral Kutxak Hegoaldean, eta udaren ondoren geldialdia gertatzeko arriskuaz ohartarazi du. Ziurgabetasun politikoek jardueran isla izango dutela uste du.


Usurbilen ere independentziaren galdeketa, 2017an

Eguna zehaztu ez badute ere, dagoeneko hainbat herrik hasitako bideari jarraipena emango diote Usurbilen ere (Gipuzkoa), Gure Esku Dago taldeak jakinarazi duenez. 2016an erabakitzeko eskubidea gizarteratzeko prozesuan sakondu nahi dute, eta, hala, oraindik iritsi ez diren jendearengana iristen saiatu.

Independentziaren inguruko galdeketak egingo dituzten herrien zerrenda luzatzen ari da, pixkanaka. Goierriko 22 herritan (Gipuzkoa), Diman (Bizkaia) eta Bakaikun ekainaren 19an egingo dute galdeketa; Azpeitian (Gipuzkoa), berriz, astebete lehenago izango da, ekainaren 12an. Ispasterren (Bizkaia) ere egitekoak dira, nahiz eta ez duten eguna zehaztu.


Gaur emango diote azken agurra Emilio Hernando alpinistari

Martitzenean hil zen Etxebarrin bizi zen mendizale handia. 27 urtegaz Martin Zabaleta buru zuen espedizioan Everestera igo zen Hernando, beste 12 kidegaz batera. Espedizio hori Everestera egin zen lehenengo euskal espedizioa izan zen, eta taldeko mendizale gazteena izan zen ordukoan.

Baina espedizio horretaz aparte, beste mordo baten parte hartu du Hernandok.

Haren inguruko mendizaleek euskal alpinismoari egin dion ekarpena azpimarratu dute: “80ko hamarkada hasieran, belaunaldien arteko aldaketa ekarri zuen Hernandok. Euskal gazteak mendira joatera bultzatu zituen eta ikuspegi berritzailea ekarri zuen mendizaletasunera”, esan dute.

Euskal Mendi Federazioagaz ere lotura estua eduki du, eta Bilbon mendiko lehen etxea sortu zuen (Mendiko Etxea).

Gaixotasun larri baten ostean martitzenean hil zen Hernando, eta gaur emango diote azken agurra Markina-Xemeinen, Xemeingo elizan, 18:00etan.


Hedabideak, enpresariaren esanetara

Telebistan agertzen zen guztia egia zela uste izaten zuten zenbaitek duela urte batzuk. Orain, aldiz, gehiago dira kontrakoa uste dutenak, alegia, komunikabideetan agertzen dena errealitatetik urrun egon ohi dela. Finean, hedabideak enpresak ere badira, eta haien jabeen interesei erantzun behar diete maiz, euren benetako helburuari, hau da, informatzeari uko eginez. Horren froga da Burgosko Gamonal auzoan gertatutakoak telebista eta prentsan izan duen harrera. Hilabeteak zeramatzaten langile auzo horretan protestetan, baina istiluak piztu diren arte, bertan gehien saltzen den egunkariak berak ere, Diario de Burgos-ek, ez zion ia kasurik egin. Eta liskarrak piztu direnean, aldiz, komunikabideek, zeinek baino zeinek azkarrago, "indarkeriazko ekintzak" eta "ezker muturreko taldeak" gaitzetsi dituzte, ohartaraziz ez dela zuzena era horretan jokatzea. Gerora etorri dira, noski, auzotarren adierazpenak, alkatearen jokabidea salatuz. Baina horiek bigarren mailan geratu dira, beti.

Diario de Burgos egunkariaren kasuan, arrazoi nagusi bat egon da horretarako; izan ere, Vitoria bulebarreko proiektua egin duen enpresako burua da kazetaren jabea, alegia, Antonio Mendez Pozo. Berea da Día de Valladolid ere, PRISAren laguntzaz sortu zuena. Telebista autonomikoen alorrean ere badu esku hartzerik. Izan ere, duela bi urte berak sortutako Promecal komunikazio taldearen eta COPEren arteko akordioari esker Navarra Television kate autonomiko pribatua jaio zen.

Enpresak ez ezik lagun boteretsuak ere baditu Mendez Pozok, besteak beste, Jose Maria Aznarrekin harreman estua izan zuen hura Espainiako Gobernuko presidente zen garaian, eta baita Alderdi Sozialistarekin ere, agintean egon zen bitartean.


Dantza saioa, gaur arratsaldean

Gaur hasita, igandero egingo dute dantza saioa Goiz Eguzkin, arratsaldeko 18:00etan hasi eta 20:30etara arte. Taberna zerbitzurik ez da izango.


XIX. MENDERA ITZULTZEKO BIDEAN

Ezberdintasun sozialen gaia nazioarteko eztabaidara ekartzea lortu du Thomas Piketty ekonomista frantziarrak. Aberatsenen eta pobreenen arteko aldea abiada bizian ari da hazten, bereziki 2008ko krisiaz geroztik, duela bi mendeko mailara hurbiltzeraino. Alarma piztu dute hainbat erakundek.

Bi mende atzera egiteko ez da denboraren makinarik behar. Ekonomikoki munduko biztanleria XIX. mendeko egiturara bueltatzen ari dela ohartarazi du Thomas Piketty ekonomista frantziarrak Le Capital au XXIe siècle liburuan (Seuil) —Kapitala XXI. mendean—. Kapitalismoak, berez-berez, ezberdintasun sozialak sortzen dituela azaldu du datuz betetako azterketa sakon baten ostean. Aberats gutxi batzuk gero eta aberatsagoak dira, eta herritarren gehiengoa gero eta pobreagoa da. Ezberdintasunen arrakala handitzen ari da bereziki 2008ko krisiaz geroztik. Aldeak aldeagoak dira, eta duela bi mendetako gizarte egiturara gerturatzen ari garela ohartarazi dute adituek.

Pikettyren liburuak lortu du desberdintasun sozialen gaia mundu mailako eztabaidan jartzea, baina ez da alarma piztu duen bakarra izan. Egoeraren gordina azaldu dute, adibidez, Credit Suisse banku suitzarraren eta OCDE Ekonomia Lankidetza eta Garapenerako Erakundearen TUAC Batzorde Sindikal Aholku-emailearen txostenek:

DESBERDINTASUNAREN TAMAINACredit Suissen datuen arabera, gaur egun munduko herritar guztien aberastasuna 210 bilioi eurotaraino iritsi da. Bikoiztu baino gehiago egin da 2000. urtetik: orduan 93 bilioikoa baitzen kopurua. Jendea, oro har, aberastu egin dela esan nahi du horrek? Inondik ere ez. Gutxi batzuek asko gizendu dute poltsikoa, eta gehiengo handi bat pobretu egin da. Suitzako bankuaren arabera, planetako biztanleen %8,6ren esku dago munduko fortuna osoaren %85,3. Herritarren %91k, aldiz, aberastasunaren %14,7 partekatzen dute. Luparekin zehatzago begiratuz, gainera, ikus daiteke soilik %0,7k diru eta ondasun guztien %44 dutela. Alarma guztiak pizteko modukoa da egoera, Credit Suissen ustez.

Herrialdeen zerrenda bat egin du bankuak, aberastasun banaketaren desberdintasun mailaren arabera. Desberdintasun oso handiak dituztenen artean daude AEBak, Suitza, Argentina, Brasil, India eta Errusia, besteak beste: estatu horietan %10 dirudunenek herrialdeko aberastasunaren %70etik gora daukate. Desberdintasun handia duten herrialdeen artean, berriz, Alemania, Austria, Danimarka, Norvegia eta Suedia aurki daitezke: aberastasunaren %60-70 artean dute biztanleen %10ek. Desberdintasun ertainekoen zerrendan daude Erresuma Batua, Espainia, Frantzia eta Italia: %10ek dute fortuna osoaren %50-60 artean. Desberdintasun txikiko herrialdeak bi baino ez dira: Belgika eta Japonia, eta bertan aberastasunaren %50etik behera daukate %10 aberatsenek.

ARRAKALA, SAKONTZENGutxi batzuk ari dira ia pastel osoa jaten, eta kondarrak baino ez dira geratzen jendetza ikaragarriarentzat. «Biztanleen %1ek herritarren batez besteko aberastasuna baino ehun aldiz gehiago du estatu askotan, eta mila aldiz gehiago desberdintasun handieneko herrialdeetan». Credit Suissen iritziz, horrela izan da historiaren zatirik handienean. Hainbat arrazoi direla medio —bi mundu gerrak tartean—, XX. mendean txikitu egin zen aberatsenen eta pobreenen arteko aldea. «Aro berri bat ireki zela zirudien, baina parekatzeko joera apurtu egin da, eta ziurrenik desberdintasunak sakondu egingo dira», Suitzako bankuaren txostenaren arabera. 2008ko krisiaren ostean batez ere herrialde garatuetan handitu da aberatsenen eta pobreenen arteko tartea. «Krisi osteko susperraldia aberatsenen mesederako da». AEBetan, adibidez, ondasunak ohiko diru sarrerak baino 6,5 azkarrago hazten ari dira.

ZERGATIK HAZI DA TARTEA?Desberdintasun maila 1929ko Depresio Handitik handiena da. Arrazoia sinplea da, eta Credit Suissen analisiak bat egiten du Pikettyrenarekin: herentzian jasotako edo bestelako bideen bidez pilatutako dirutzak askoz azkarrago hazten dira diru sarrera ia bakarra soldata dutenen aberastasuna baino. Bereziki 2008ko krisia hasi zenetik behera egin dute soldatek eta gora aberatsenen mozkinek. Credit Suissek gogorarazi du historiak erakutsi duela aberatsenen ondarea ziztu bizian handitzen denean aktiboen burbuilak sortzeko arriskua dagoela. Eta, lehenago edo geroago, burbuila pitzatu eta beste atzeraldi bat etortzeko arriskua dagoela.

ZERGATIK HANDITU DA DIRU SARREREN ARTEKO ALDEA?Besteak beste, soldaten jaitsieragatik, TUACen azken txostenaren arabera. Datu bidez azaldu du ez dela egia azken hamarkadetan herrialde garatuetako soldatak produktibitate mailaren gainetik handitu zirela. Izan ere, kontrakoa diote zenbakiek. Bigarren Mundu Gerratik 1980ra bitartean, OCDE osatzen duten 34 herrialdeetan, soldatek eta produktibitateak pareko igoera izan zuten; 1980ko hamarkadatik aurrera, ordea, produktibitatea ia etengabe igo da —2007tik 2010era izan ezik— baina soldaten gorakada dezente apalagoa izan da. OCDEko langileen soldaten pisua erakundearen BPGaren %66,1 adinakoa zen 1990ean, eta %61,7ra jaitsi zen 2009rako.

Txostenak gogorarazi du NDF Nazioarteko Diru Funtsak berak aitortu duela krisi garaian ezarritako austeritatea herritarrek ez dutela maila berean jasan. «Austeritateak batez ere soldatapekoen diru sarrerak txikitu ditu», TUACen arabera. «Kontsolidazio fiskala lortzeko murrizten den BPGko %1 bakoitzeko, inflaziora egokitutako soldatek %0,9 galtzen dute, eta inflazioari lotutako mozkinek %0,3». Hau da, langileei kapital jabeei baino hiru aldiz gehiago egiten die kalte austeritateak. Austeritateak ezberdintasunak sakontzen dituela baieztatu du OCDEk berak.

XIX. MENDEAN BERRIROTUACen arabera, batez ere azken hiru hamarkadetan handitu eta hedatu da diru sarreren arteko ezberdintasuna. Areago, OCDEren How Was Life (Zelakoa zen bizitza) txostenaren arabera, erakundeko herrialdeetan desberdintasuna neurtzeko Gini koefizientea 0,36raino jaitsi zen 1980an, baina 2000. urtean 0,45era igo zen, 1820. urteko mailara. 0tik 1era doa Gini koefizientea: 0k muturreko berdintasuna adieraziko luke —denek dutela aberastasun kopuru bera— eta 1ek muturreko ezberdintasuna —herritar bakarrak lukeela aberastasun osoa eta besteek ezer ere ez—.

BESTE ARRAZOIAKSoldaten txikitzeaz haragoko arrazoiak ere eman ditu TUACek diru sarreren arteko desberdintasunaren jatorria hobeto ulertzeko. Zergak dira gakoetako bat. «Azken hamarkadetan herrialde askok ezabatu edo txikitu egin dituzte aberastasunaren eta herentziaren gaineko zergak. OCDEko estatu batzuetan baino ez dago indarrean aberastasunaren gaineko zerga. Zergen malgutzeak aberatsenek kapital eta aberastasun gehiago pilatzea errazten du, eta hori herentzia bidez transmititzeko aukera ematen du». Zerga sistema berrikusteko eskatu du TUACek, txiroen eta aberatsen arteko tartea txikitzeko.

OCDEren 2011ko Divided We Stand (Zatituta gaude) txostenaren arabera, diru sarreren arteko ezberdintasunen atzean «gaitasunetan oinarritutako aldaketa teknologikoak, kalitatezko hezkuntzarako sarbide falta eta lan merkatuko instituzioen ahultasuna» daude. 1980ko hamarkadatik egindako egiturazko erreformen ondorioz lan merkatuko instituzioek merkatuko desberdintasunak parekatzeko ahalmena galdu dutela uste du TUACek.

ONDORIO ZUZENAK Kalte ugari eta zehatzak eragiten ditu aberastasun eta diru sarreren ezberdintasunak, ez soilik pobreenen bizi-mailan: «Aldea handitzeak hazkunde ekonomikoari galga jartzen dio, gizarte kohesioa ahultzen du eta merkatuenganako eta instituzioenganako konfiantza apurtzen du».

KONPONBIDEAKHaustura sozial gero eta handiagoa saihestu daiteke, nahi izanez gero eta neurriak hartuz gero. Honako hauek dira TUACen gomendioak egoera onbideratzeko: «ondo ezarritako» gutxieneko soldata onartzea; gobernuek negoziazio kolektiborako tresnak indartzea; soldata handienen «gehiegikeriak» murriztea eta sektore pribatuan soldata handienei mugak ezartzea; herritar guztiei kalitatezko hezkuntza eta trebakuntzarako sarbidea izateko neurriak hartzea, «batez ere krisi garaietan»; zerga sisteman progresibotasuna ezartzea eta multinazionalei ere «zerga eraginkorrak» jartzea; azkenik, jarduera ekonomikoa BPG per capita baino zabalagoa den irizpideen arabera epaitzea eta gidatzea.


AVT: 'ETAren aurrean kikiltzen ez diren agintariak behar ditugu'

Terrorismoaren Biktimen Elkarteko presidente Angeles Pedrazak Gobernua gogor salatu du: "duela hiru urte baino okerrago gaude orain".

Terrorismoaren Biktimen Elkarteak (AVT) manifestazioa egin du larunbat honetan Madrilen terrorismoaren aurka "oraindik zeregin handia" dagoela azpimarratzeko. Elkarteak gogor salatu du Mariano Rajoyren Gobernuaren jarrera.

Elkarteko presidente Angeles Pedrazak deitoratu duenez, "duela hiru urte baino okerrago gaude orain". "ETAren aurrean kikiltzen ez diren agintariak behar ditu Espainiak", esan du Pedrazak, "adore demokratikoa eta argitasun morala duten agintariak, hain zuzen ere".

Terrorismoaren Biktimen Elkarteak deituta, ehunka lagun bildu dira Madrilgo Colon plazan, "Traizio gehiagorik ez" lelopean. Manifestazioan Espainiako banderak izan dira ikusgai.

ETAren aurka ezer egin ez izana leporatu dio Pedrazak Rajoyren Exekutiboari, eta Jose Luis Rodriguez Zapateroren bide-orriari bakarrik eustea egotzi dio. "Duela hiru urte baino okerrago gaude orain", esan du Pedrazak.

"Gobernuak ETArekin negoziatu ez duen arren, 100 presotik gora daude aske", adierazi du, "gainera, ihes egindako 125 presoen egoera arautu dute, eta etarrak heroi bezala hartzen eta ehorzten dituzte".

Ondoren, Gobernuak bete beharreko zereginak zehaztu ditu Pedrazak: tartean, auzi pendienteak dituzten terroristak atxilotzea, zuloak desegitea eta ETArekin lotura duten alderdiak legez kanpo uztea.

Erreakzioak Alderdi Popularrean

Bestalde, PPk miresmen osoa eskaini dio Terrorismoaren Biktimen Elkarteari, eta Alderdi Popularreko kideak "beti biktimen ondoan" izan direla gogoratu du. Halaber, "inork ez duela biktimak saldu" nabarmendu du.

Soraya Saenz de Santamaria Gobernuko presidenteordeak baieztatu duenez, "gauzak gorabehera, ETAren biktimak askatasunaren eta demokraziaren erreferente izango dira beti Rajoyren Exekutiboarentzat".

Bestalde, Jorge Fernandez Diaz Barne ministroak antzeko adierazpenak egin ditu. "PP ezin da ulertu biktimen defentsarik gabe", esan du, "ETAk ez du bakarrik PPko kideak hil, baina demokraziaren defentsan gehien galdu dugunok Alderdi Popularrekoak gara".

Azkenik, Fatima Bañez Enplegurako ministroak miresmena eskaini dio AVTk deitutako protestari, eta "biktimen ondoan beti" izango direla azpimarratu du. "Terrorismoaren biktimak gure erreferente morala dira, guk biktimen oroimena defendatuko dugu beti", gaineratu du.


Apirilean hasiko dira Arabako Unibertsitate Ospitalea handitzeko lanak

Beste aparkaleku batzuk ipiniko dituzte martxan obrek sortutako eragozpenak saihesteko.

Jon Darpon Eusko Jaurlaritzaren Osasun sailburuak eta Gorka Urtaran Gasteizko alkateak Arabako Unibertsitate Ospitalea handitzeko lanen berri eman dute gaur goizean. Prentsaurrekoan adierazi dutenez, obrak egiten diren bitartean, beste aparkaleku batzuk ipiniko dituzte erabilgarri, erabiltzaileei eragozpenak murrizteko.

Darponek iragarri duenaren arabera, Txagorritxuko zati bat botako dute, ospitalea handitu eta eraikin berria egiteko, eta obrek bi hilabete eta erdi iraungo dutela gaineratu du. Ondoren, zerbitzu orokorretarako eraikin berria egingo dute, eta lan horiek 30 hilabetean amaitzea espero dutela esan du Osasun sailburuak.

Sailburuaren esanetan, Eusko Jaurlaritzak 50 milioi euro emango ditu lan horiek egiteko, eta eraikin berriko eremuek arreta hobetuko dute, "arabarrak hobeto artatzeko".

Gaur egun, honako eremu hauek daude martxan Txagorritxun: Eguneko Medikuntza Ospitalea, Eguneko Onkologia eta Hematologia Ospitalea, eta Onkologia Ospitaleratze Unitatea.


Etzi ospatuko dute Elizalde Eguna

Dagoeneko iganderako egitaraua prest dute Elizalden: goizean zehar emanaldiak, puzgarriak, tailerrak… izango dira. Arratsaldean jolasak, dantzaldia, puzgarriak…

Eta eguerdian bazkaria egingo dute. Paella erraldoiak prestatuko dituzte haur eta helduentzat. Helduentzako menuak 20 euro balio du (entsalada, paella eta ijito besoa), eta 10 haurrenak (patea, paella eta izozkia). Txartelak lehenbailehen erosteko deia egin dute.

Lehen Hezkuntzako ikasleek, bazkarian parte hartu ahal izateko, heldu batekin eman beharko dute izena. Ikasle horiek zaintzeaz DBH 3. mailako ikasleak arduratuko dira, eta zaintza bostak arte luzatuko da, “gurasoek lasai bazkaldu ahal izan dezaten”.

Bazkaria antolatzearen ardura DBHko 3. Mailako ikasle eta gurasoena izango da. Lortutako irabaziak hurrengo urtean egingo duten ikasketa bidaiarako izango dira.


Gabonetako oparirik onena: aMSN 0.95

aMSN GPL lizentziapean garatutako Microsoften MSN Messenger programaren klon bat da. Hainbat sistema eragiletan dabil eta euskaraz erabil daiteke.

Gabonak direla eta ordenagailua alboratuta izan dut. Gaur ordenagailua piztu eta posta eta RSS feed-ak irakurri ondoren aMSN berehalako mezuralitza programa ireki dut lagunekin hitz egiteko. Abiarazi denean bertsio berri bat zegoela esten zuen mezu bat agertu zait. Bazen ordua pentsatu dut! Urtebete geldi egon da proiektua eta ez da eguneraketa berririk egon. Gabonetako oparirik ederrena windows sistema eragilea erabiltzen ez dugunontzat. Software librea eta euskaraz! Zer da aMSN?

Bertsio berriarekin batera webgunea eraldatu dute. Lehengoa baino itxura obea du eta gainera erabilterraza eta nahi duzuna erraz aurkitzeko modukoa.

Bertsio berria eta Webgunea berria

Bertsio berriak dituen ezaugarrien artean, webCam euskarria, txat fitxak, skin eta plugin euskarriak eta beste hainbat.


Valentzian (Herrialde Katalanak), irrati telebista publikoko administrazio kontseiluak lana erregulatzeko espediente bat onartu du, PPren aldeko botoekin: 1.198 langileri eragingo die


Landako eskolako jolasgunea ez dute estali oraindik

Udalak herriko jolasgune bat estaltzeko proiektua onartu zuen, Landako eskolakoa hain zuzen. Baina, ikasturtea hasi da eta oraindik estali barik dago. ANBOTOk jakin ahal izan duenez, obrek aste pare bat gutxienez iraungo dute, eta umeek ezingo dute bertan jolastu, eremua itxita baitago. Gaiagaz lotuta, irailaren 14rako asanblada zabala deitu du EH Bilduk, erabiltzaileen iritzia jakiteko. Landako eskolan bertan izango da, 18:00etan.

Erabiltzailekin batu nahi dute EH Bilduko kideek, "etorkizunean espazio berri honi eta beste batzuei emango zaien erabilera ahalik eta onena izateko" bidean.


Udaletxe plazatik egin dugu Irrintzi Plaza saioa

30. urteurrena ospatzen jarraitzeko asmoz, irratiko kolaboratzaileekin egon gara gaurko saioan.

Iruñeko udaletxe plazatik egin dugu gaurko Irrintzi Plaza saioa. Irratiaren 30. urteurrena ospatzen jarraitzen dugu, eta gaurkoan atzera begira irratiko esatari ohi Kike Diez de Ulzurrun eta Txari Eletarekin jarri gara.

Prisziliano kazetari eta kolaboratzaile bitxiak irrati entzule zenbaiten istoria harrigarriak ekarri dizkigu. Nafarroako tokiko irratien arteko kolaborazioa ezinbestekoa da irrati txikientzat, gaiaz aritu gara solasean Aralar irratiko Martin Juanena, Irati Irratiko Eneko Villegas eta Karrape irratiko Unai Zabaletarekin.

Gainera, Goienerreko Maria Arretxe eta Xabier Lozano, Bertsozale elkarteko Ander Perez eta Internazionalistak auzolanean elkarteko Txuri Ollo ere izan ditugu gurekin.


Jairo Zavala 'Depedro' (musikaria): "Kultura aniztasunean dago aberastasuna"

Eskoriatzako Atxorrotx Kultur Elkarteak Udalarekin elkarlanean antolatutako Errekan Gora jaialdiaren barruan, kontzertua eskainiko du gaur 22:30ean Huhezi fakultatean.

Ibilbide luzea du musikagintzan Jairo Zavala madrildarrak. Gaur egun, bi egitasmo ditu paraleloan: AEBetako Calexico taldeko gitarra-jolea da, batetik, eta 2008an sortu zuen Depedro proiektu pertsonalagoa dena du, bestetik. Huhezi fakultatean izango da gaur, egubakoitza. Sarrerak bost eurotan eskura daitezke.

Zergatik jaio zen Depedro?

Musikari moduan beti duzu jakin-mina eta kantuak sortzen zoaz. Une hartan nenbilen taldeetan ez zuten kantu horiek tokirik, beste estilo batekoak zirelako. Halako baten, Calexicoko nire lagunek Tucsonera (Arizona) gonbidatu ninduten kantuak eurekin grabatzera; eta halaxe sortu zen, bestelako asmo barik. Ez nuen uste horren handia egingo zenik.

Zein unetan dago Depedro orain?

Oso gozoan, disko berria –El Pasajero– kaleratuta orain dela gutxi, eta uztailaren 7an haren osagarri den EPa atera dut sei kanturekin. Gozatzeko eta eskertzeko unea bizi dugu.

Zelakoa da zure zuzeneko bat?

Bost gara oholtzaren gainean. Eskoriatzan, Andres Litwin, baterian, Julian Kanevscky gitarrarekin, Hector Rojo kontrabaxuarekin eta Dani Niño baritonoarekin eta teklekin izango ditut lagun. Ez dira beti musikari berdinak izaten, agenda kontuak konplikatuak izaten dira; hala ere, oso gustuko dut jende ezberdinarekin jotzea, kantuek bestelako gorputz bat hartzen dute. Egunaren eta orduaren arabera aldatu egiten dugu errepertorioa; ni naiz formatu bat errepikatzen aspertzen lehenengoa. Kantu berriez gainera, aurreko lanetakoak ere eskainiko ditugu gaur. Esan didatenez, oso berezia da tokia, eta gogotsu gaude.

Calexicorekin, hortaz, grabatu bai, baina zuzenean ez duzu jotzen?

Erosoa da niretako eurekin grabatzea, bidaia lagunak dira eta musika lengoaia bera dugu, baina Arizonan bizi dira; hala ere, hemen biran badaude eta kontzerturen bat parean tokatuz gero, gustura etortzen dira.

Zer da, zuretako, Calexico?

2004an lehenengo aldiz Londresen ezagutu nituen eta euren musikarekin maitemindu nintzen. 2008an amua bota nien nire kantuak grabatzeko proposatuz, eta handik segidan euren diskoan parte hartzeko esan zidaten. Niretako, bereziki ikasketa handia da Calexico taldearekin jardutea; musikalki eta, bereziki, pertsona moduan.

Bi egitasmo paraleloan; nola uztartzen dituzu biak?

Aurten, samurrago, Calexico geldi dagoelako; baina, bestela, zoratzekoa izaten da, bai.

Zeri kantatzen dio Depedrok?

Gertu daukadanari, bereziki. Inspirazioa bidaia eta bizipenetatik dator, baina plano motzak gustatzen zaizkit niri: familiakoei, lagunei gertatzen zaizkienak. Gertuko istorioak dira, nire ustez, garrantzitsuenak eta, azkenean, unibertsalenak izaten direnak ere bai.

Musikalki, mugaz gaindikoa, hau da, kultura eta estetika eragin ezberdinak dituena; zelan deskribatuko zenuke zuk?

Mundua oso handia da eta ikuspegi ezberdineko jende asko dago. Pertsonalki, asko interesatzen zait hori, betidanik esan dut-eta aniztasunean dagoela aberastasuna. Saiatzen naiz etengabe gauza berriak ikasten eta horiek nire sorkuntzan sartzen.

Zeintzuk dira zure eraginak?

Asko ditut; ez dut egunero musika estilo bera entzuten. Hala ere, eraginik handiena, orokorrean, rai musikatik datorkit; bihotza gehien ukitzen nauen musika da hori.

Beste musikari batzuekin kolaboratzea oso gustuko duzu. Zergatik?

Bakarrik jotzen aspertu egiten naiz. Bidean jende askorekin egin dut topo eta lagun asko egin ditut. Oso gustuko dut nire musika beste batzuen ahotan eta eskuetan jartzea eta entzutea. Oso osasungarri eta interesgarri deritzot.

Keu Agirretxearekin ere jardun duzu. Nola ezagutu zenuten elkar?

Gure telonero izan zen, behin, Gasteizen. Nire musika gustuko zuela esan zidan, eta elkarrekin zerbait egitea proposatu. Oso jatorra da.

Aurrera begira, ze asmo dituzu?

Oraingoz, lan berririk ez, atera ditugunak aurkezten ari gara orain. Bira luze baten murgilduta gaude: udan Estatuan ibiliko gara, gehienbat, baina dagoeneko lotuta ditugu Guatemalan, Chicagon eta Europan.

Hogei urteko eskarmentua musikagintzan

1997rako oholtzaren gainean zebilen; Amparanoia taldeko kidea zen. Harrezkero, egitasmo askotan hartu du parte Jairo Zavalak. Beste musikari batzuekin jotzen gozatzen duela dio, eta, horregatik, bada, zerrenda luzea du egin dituen kolaborazioei begiratuta: Fuel Fandango, Vestusta Morla, Keu Agirretxea...

Gaur egun bi proiektu ditu paraleloan: Calexico eta Depedro. Azken horrekin lau lan luze argitaratu ditu: Depedro, Nubes de Papel, La Increíble Historia de un Hombre Bueno eta El Pasajero. Horrez gainera, hainbat EP kaleratu ditu; uztailaren 7an, hain justu ere, azkena: Acuérdate izena duena.


Pastorrentzat, langabeziak izan behar du lehentasuna

EAJk «diskurtso subiranistarekin tematuta» jarraitzen duela baina alderdi sozialistak «beste lehentasun batzuk» dituela nabarmendu du Jose Antonio Pastorrek, PSE-EEren Bizkaiko zerrendaburuak. Horien artean «lehena» langabeziari aurre egiteko neurriak sustatzea dela adierazi du. Ezkerraldean izan da Pastor, Sestaon hain zuzen ere, eskualde horretako alkategai sozialistekin eta Eusko Jaurlaritzako Lan eta Gizarte Gaietako sailburu Gema Zabaletarekin. Zabaletak nabarmendu duenez, «enplegua sortzea da egin daitekeen gizarte politikarik eraginkorrena». Pastorrek, berriz, salatu du ekonomia biziberritzeko bideratutako diruak %10 gutxitu dituela egungo Foru Aldundiak.


Ibon Urbieta: “148 gazte dira harrobian. Zenbaki horietatik kalitatea ziur aterako da”


Sutea izan da Parte Zaharreko lanbide hezkuntza ikastegi batean

Kanpandegi kaleko San Miguel Arcangel ikastegia hutsarazi dute gaur goizean. Zuzendariak intoxikazio arina izan du, kea arnasteagatik. Ikastegia nromaltasn osoz hutsarazi dute. Sutea piztu denean ikasle gehienak ikasgeletatik kanpo zeuden, jolas ordua zen-eta.

Sutea bigarren solairuan piztu da; Karitateko Alaben kongregazioaren kaperan. Kongregazioa eta ikastegia eraikin berean daude. Antza denez, zirkuitu labur batek piztu du sua, eta kalteak eragin ditu organo batean eta bi bozgorailutan. Ikastegiko irakasleek itzali dituzte lehen txinpartak su itzaltzaileak erabiliz. Hain zuzen ere, zuzendaria, Jose Luis Vicente, sua itzaltzeko lanetan intoxikatu da. DYAko erizainek artatu dute ikastegian bertan.

Suhiltzaileak sutea hasi eta berehala joan dira ikastegira. Eskolak bertan behera utzi dituzte gaur, baina bihar bertan klasera itzuliko dira ikasleak.


Orain da momentua

Orain da momentua, zuk eta nik barruan daukadan

Leihoa itxi dugu, sartu zinen eta ez duzu

Ateratzeko asmorik. Mila esker.

Ikusi zintudan, hegan, paper baten gainean.

Azkenean hori da maitasuna, dugun bizitza

Bakarra elkarbanatzea, baina zurekin.

Agian sufritzen duen edonoren bakea zara.

Indarra zainetan daramazu, badakit

Goiz dela, goizeko 4ak alegia, baina nire bihotza

Oroitu da zer diren taupadak zurekin eta zugatik.

Rock hoberena dantzatzen duena, Extremoduro,

Romaren arrastoak erre zituena zigarro bat pizteko.

Irribarre eternaleko neska.


Euskara ikasleei diru laguntza emango die Ziortza-Bolibarko Udalak

2017-2018 ikasturtean euskara ikasketak eta ikastaroak egiteagatik diru laguntzak emateko prozedura arautu du Ziortza-Bolibarko Udalak.

Herritarrek eskabideak aurkezteko epea azaroaren 5a arte dute. Horiek Udal Erregistroan aurkeztu behar dira, astelehenetik barikura, 09:00etatik 14:00etara.

Ikasturte honetan HABEk homologatutako euskaltegi publiko zein pribatuetan egindako ikastoak egiten dituzten pertsonak diruz lagunduko dituzte. Hala, laguntza jasotzeko derrigorrezkoa da udalerrian erroldatuta egotea.

Urte osoko ikastaroak egiten dituztenez gain, aurtengo udan egindako ikastaro trinkoetan zein barnetegietan parte hartzen dutenek ere eskatu dezakete diru laguntza. Barnetegietako ikasleen kasuan, matrikula gastuak soilik diruz lagunduko dietela jakitera eman dute.

Ikastetxeek edo guraso elkarteek eskolaz kanpoko jarduera moduan antolatutako euskara ikastaroak ez dituzte diruz lagunduko. Onuradun bakoitzak gehienez 150 euro jasoko ditu.

Aurkeztu beharrekoa. Eskabidearekin batera, hainbat dokumentu aurkeztu behar dira Udal Erregistroan. Eskatzailearen NANaren fotokopia eroatea beharrezko da, eta adin txikikoa izanez gero, eskaera gurasoren batek edo tutoreak egin beharko du, familia liburua aurkeztuta.

Euskaltegiak egindako ziurtagiria aurkeztu behar da. Bertan, matrikula gisa ordaindu den zenbatekoa zehaztu behar da, bai eta egindako maila edo mailak, eta horiek gainditu diren ala ez. Modu berean, eskolaratutako ordu kopurua ere agertzea eskatu dute. Hau da, euskaltegiak ikastaro horretan emandako orduak, eta ikasleak jasotakoak zeintzuk diren adierazi behar da. Izan ere, diru laguntza jasotzeko, gutxienez %85eko asistentzia justifikatu behar da. Halaber, eskabideari buruzko zinpeko adierazpena, eta diru laguntza jasotzeko ezintasun baldintzetan edo egoeran ez egotearen ardurapeko adierazpena ere aurkeztu behar dira.

Aurkeztutako dokumentuetan akatsak edo hutsuneak edukiz gero, eskatzaileari jakinaraziko zaie. Horiek bi laneguneko tartea izango dute akatsak zuzentzeko, eta hori egin ezean, diru laguntzari uko egin diola ondorioztatuko dute.

Eskaera egiteko agiriak eta diru laguntzei buruzko informazioa udal bulegoan zein udalaren webgunean daude.


Memoria historikoa lantzeko saioak Ataunen

Ataunen memoria historikoaz ekitaldi sorta antolatu dute hainbat elkartek, Iragana gogora ekartzen jardunaldietan. Joxemiel Barandiaran Murkondo, Artadi eta Haitzarri elkarteak dira antolatzaile, udala eta aldundia laguntzaile. Egitaraua asteartean hasi zen, Iñaki Sagredoren hitzaldi batekin. Hain zuzen, orduan Jentilbaratzeko gazteluari buruz esandakoak bertatik bertara ikusteko txangoa egingo dute, bihar, Erdi Aroan Nafarroaren gotorlekua egon zen haitzera. 10:00etan jarri dute elkartzeko ordua, San Martingo plazan.

Abendu osoa hartuko du zikloak. Asteazkenean, azaroak 5, Ainara Gorostitzuk eta Nerea Eliasek Emakumea, gerra eta memoria hitzaldia egingo dute, 19:00etan, Haitzarri elkartean.

Iñaki Egañak 1936ko gerra eta frankismoa hitzaldia egingo du (abenduak 11), Bide Ertzean Trio eta Gotzon Barandiaranek kontzertua dute (16an), eta 1936ko gerran fusilatutakoak omenduko dituzte, abenduaren 29an, Aian.


Murgiondo eta Larrañaga, Herriartekoaz

Joan den ostiralean Gipuzkoako Herriarteko Txapelketako final laurdenetako joaneko partida irabazita, gaur jokatuko dute azpeitiarrek bueltako partida Beasainen. Joan den asteburuan hirutik bi partida irabazi zituzten: Mikel Unanue eta Jon Alberdi kadeteak 22 eta 5 nagusitu ziren, Gorka Iriarte eta Julen Egiguren jubenilek ezin izan zuten partida irabazi (22 eta 7) eta Daniel Murgiondo eta Jurgi Larrañaga 22 eta 10 nagusitu ziren beasaindarren aurrean.

Daniel Murgiondo eta Jurgi Larrañaga pilotariekin hitz egin du Uztarria.eus-ek, orain arteko emaitzen inguruan eta gaur jokatuko duten partidaren bueltan. Hemen, bideoa.


Erregearen diskurtsoaren itzulera

Larunbaterako, 13:00etan, herritarrak Burunda pilotalekura deitu dituzte, prentsaurreko handi batean parte hartzekoUrte hasieratik halaxe ari dira iragartzen Altsasun barna jarritako makina bat kartel. Altsasuarrak eta sakandarrak bihar 13:00etan Burunda pilotalekuan eginen den "prentsaurreko masiboan" parte hartzera deitu dute beste kartel batzuk, errepresioari aurre egiteko, frontoia bete! leloa dutenak. Erregearen diskurtsoa izena hartu zuen irailaren 3an makina bat koadrilak egin zuten parodia. Umorea eta aldarrikapena batzen zituen jardunaldian, antolatzaileek segurtasun indarrek Altsasun duten presentzia itogarria salatu nahi zuten. Baita altsasuarrek jaso zituzten isunak (10.000 euro baino gehiago) ordaintzeko dirua bildu ere.Parodiak aparteko oihartzuna izan zuen estatuko hedabideetan. AVTren kereila bat tarteko hilaren 25erako Espainiako Auzitegi Nazionaleko Santiago Pedraz epaileak bi altsasuar deklaratzera deitu ditu: Garazi Urrestarazu Zubizarreta alkatea (kalean egiteko baimena emateagatik) eta Ramon Lopez Cid (eskaera egiteagatik). Udalak zitazioa geldiarazteko eskaera egina du, deliturik ez dela egin uste baitu. Deiarekin aurrera eginez gero, egun berean, eguerdian, udaletxe parean elkartasuna adierazteko kontzentrazioa egitera deituko du udalak.


Haur Danborradako jantziak udaletxera itzultzeko deia

Umore Ona elkarteak antolatzen duen Haur Danborradan erabilitako jantziak udaletxean entregatzeko deia egin du Udaleko kultura sailak. Oraindik udaletxean ez dira jaso azken edizioan erabilitako jantzi guztiak, eta mesedez, lehenbailehen entregatzeko eskatzen dute. Jantziak harreran edo kultura sailean laga daitezke.


Zorionak Mikele

Sari handi bat eman dizute

baina ni ez nau harritu,

izan ere nork egingo zuen

Mikelek hainbat meritu

aniztasuna koloreztatzen

zirrikituz zirrikitu,

zure hitz eta bakarrizketak

gogoz ditugu aditu;

eguneroko ahaleginean

borrokan gogor segitu,

gizarte honek zu bezalako

ispiluak behar ditu.

Ekaitz Goikoetxea


Torturak ez saihestea egotzita, kereila jarri dute Garzonen aurka

2008an Guardia Zibilak polizia operazio batean atxilotutako bederatzi lagunen senideek jarri dute, epaileak delitua ahalbidetu izana egotzita.


Mendebaldeko Saharatik kanporatu ditu Marakoko poliziak hiru ekintzaile

ANAS Gobernuz Kanpoko Erakundeko kideak dira Alberto Jolis, Iratxo Bakedano eta Maria Perez de Larraia. Turista moduan joan den astetik daude Saharan.

Saharauien egoera zein den ezagutzera bertatik bertara joan ziren joan den astean Alberto Jolis, Iratxo Bakedano eta Maria Perez de Larraia. Giza eskubideen urraketak pairatzen ote dituzten eta eguneroko bizitza nolakoa den ezagutu nahi zuten hiruek. Atzo, Marokoko poliziak atxilotu eta hiru ekintzaileak Mendebaldeko Saharatik kanporatu zituen. El Aaiunen atxilotu zituen poliziak hiru ekintzaileak Equipe Media komunikabideko kazetari batekin batera. Zenbait orduz inkomunikatuak izan ziren telefono mugikorrak kendu zizkietelako.


“Sailkapena lortzea espero dut”

LOKEko judokak fin ibili dira aurten eta horien artean, Josu Olmos gaztea dago. Gipuzkoa, Euskadi eta Estatuko txapeldun orde izan da judo, zein sanboan eta Etorkizuneko kirolari izendatu zuen Foru Aldundiak abenduan. Asteburu honetan, 20 urte azpiko Espainiako txapelketarako sailkapena du.

Josu Olmos 16 urteko judoka denboraldi paregabea egiten ari da eta aste honetan erronka berria du, Espainiako txapelketarako txartela lortzea. Harekin bildu gara gehiago jakiteko.

Noiz hasi zinen judoan?

Ba uste dut zazpi urterekin hasi nintzela judoan. Garai hartan ez nuen kirolik egiten eta gurasoek esan zidaten zerbait egiteko.

Nik berez ez nuen judoa egin nahi, baina etorri nintzen egun batean eta gustatu zitzaidan. Lagun batzuk ere etortzen ziren orduan.

Jarraitu eta azkenean lagunak joan dira, nik jarraitzen dut. Orain gustatzen zait eta lasai etortzen naiz, presiorik gabe.

Zein mailan zaude egun?

Junior lehenengo mailan nago orain. Lehenengo urtea dut maila honetan. Kategoria hau nola doan ikusteko balio dit eta hurrengo urtetan, ea maila hobetzen dudan.

Zein pisutan zaude?

55 kilo azpikotik ditut. Kostatzen zait pisu horretan mantentzea, baina azkenean... Gauza batzuk jateari utzi behar diozu eta kirol pixka bat egiten ere, baina azkenean lortzen dut.

Txapelketetan hobeto da 60 kilo baino 55 izatea. Tamainaz txikiagoak dira eta nire adinekoak. Handiagoak ez dira izaten pisu horietakoak.

Lehenengo urtea duzu maila honetan desberdintasun handia nabaritu al duzu?

Bai, iaz kadetea nintzen eta junior mailan lehiatu nintzen. Orduan, ikusi nuen gorpuzkeragatik besteek indar gehiago zutela. Zailagoa da horregatik, baina gimnasioan ere lan egiten dut indarra lortzeko.

Baina, batez ere, adinean dago desberdintasuna. Besteak zaharragoak dira eta indar gehiago dute. Teknika aldetik ere hobeagoak dira. Izan ere, hiru adin desberdinetakoak gaude maila honetan.

Hala ere, aurten domina pila lortu dituzu...

Bai, kuriosoa da gainera, aurten aurkeztu naizen txapelketa guztietan bigarren postua lortu dut.

Sei txapelketetan izan naiz, Euskadi eta Gipuzkoa mailan.

Eta oso pozik nago. Lehengo urtea izanik zailagoa da, baina kontent nago.

Lehengo asteburuan, 23 urteko azpiko Euskadiko txapelketan izan zinen.

Ez zegoen jende asko lehian. Azkenean bigarren izan nintzen. Finala galdu nuen eta ez nintzen sentsazio onarekin geratu.

Asteburu honetan berriro daukat lehiaketa eta lehenengo edo bigarren geratzea espero dut, Espainiako txapelketarako sailkatzeko.

Beraz, junior mailako Espainiako txapelketarako txartela lortuko duzula uste duzu.

Hiru judoka gaude maila ona daukaguna eta berez, uste dut beste bik nik baina hobeagoa dutela.

Txapelketan lan ona egitea espero dut eta zorte pixka batekin sailkapena lortzea. Hau da, bietako bati irabaztea eta bigarren edo lehen postua lortzea.

Sailkapenarekin Espainiako txapelketara joango nintzateke. Iaz ere sailkatu nintzen eta aurten ere joatea espero dut.

Espainia mailan ere lehiatzen zara?

Beno, iaz lehenengo aldiz sailkatu nintzen Estatuko txapelketarako. Ez nuen emaitzarik lortu, baina esperientzi a lortu nuen eta hurrengo urteetarako badakit nola funtzionatzen duen.

Atzerrian ere lehiatu al zara?

Frantzian noiz edo noiz lehiatu gara.

Aurten ez, baina iaz Pauen bosgarren postua lortu nuen eta maila handia zegoen bertan. Lehiakide asko zegoen, 30 edo 40 nire pisuan eta hori ez da normala izaten. Hemengo lehiaketetan ez gara hainbeste egoten.

Baina ongi egin nuen eta azkenean bosgarren postuarekin kontent atera nintzen.

LOKEko kideetako batek, Estebanek Amaguadalupeko taldearekin Espainiako ligan parte hartzen du, zuk ere zure burua bertan ikuste duzu?

Talde horretan nire pisuan ni baino hobea den pertsona dago, asteburu honetan aurrez aurre izango dudana. Beraz, aurten ez dut uste baino agian hurrengo urtean posible izango litzateke.

Esperientzia polita da. Taldeka lehiatzea ez da ohikoa. Taldekoan bost pisu dira eta pisu desberdinetako hiru borroka irabazi behar dira gutxienez. Polita da, animuak ematen dizkiote elkarri... eta espero dut noiz edo noiz joatea.

Sanbon ere lehiatu zara ezta?

Azkenean judoan ez dago hainbeste lehiaketa eta antzekoak diren kirolak ere egiten ditugu, sanbo eta borroka esate baterako.

Nik aurten ez dut borroka egin, baina sanbon Espainiako txapelketan izan nintzen eta bigarren izan nintzen. Finala galdu nuen, baina bigarren postuarekin kontent geratu nintzen.

Hurrengo urterako Foru Aldundiak etorkizuneko kirolari laguntza ematea espero dut. Iaz sanboko estatuko txapeldun izan nintzen eta diru laguntza eman zidaten. Hurrengo urterako berritzea espero dut.

Horrek zer suposatzen du zuentzat?

Honek diru laguntza txiki bat ematen dizu, judoan jarraitu eta materiala,kimonoak esatea baterako erosteko, etab.

Zein dira hurrengo txapelketak?

Sailkatzen banaiz, Espainiako txapelketa aste santu amaieran.

Bestela, agian, beste txapelketa bat egon daiteke. Izan ere, aurten 23 urte azpiko Espainiako txapelketa ez da egingo eta bere ordez, Galizian lehiaketa bat egingo dute sailkapen moduko bat egiteko. Eta agian hara joango gara, ez dago ziur.

Baina bestela denboraldia amaitutzat eman dezakegu eta hurrengo denboraldia prestatzen hasiko gara. Udan atsedenaldia eta irailean berriro lanera.

Gerriko beltza azaroan lortu zenuen...

Bai, ikasturte honetan lortu dut. Lesionatu eta ezin izan nintzen ongi prestatu. Bi aste lehenago hasi ginen lanean, lagun bat eta ni. Biek azterketa egin eta ongi atera zitzaigun. Gerrikoa lortu genuen.

Lan asko egin behar da horretarako...

Bi aste klasetara etorri ginen, baina lehenago ere kurtso batzuk egin genituen, ikasteko eta azterketa nolakoa den ikusteko. Bost ordutakoak ziren kurtsoak.

Eta bigarren dan-a noizko?

Bi urte pasa behar dira. Gerriko beltza lortzea kosta zitzaigun eta orain atsedena dugu. Urte bat barru edo, hasiko gara azterketa prestatzen


Zirku ikasturtea prest, Asvinenean

Adunako Asvinenea Arte Eszenikoen laborategiak urritik maiatzera bitarteko Zirku ikasturtea antolatu du.

Zirku tailerra ume zein helduentzat antolatu dute. Irati Gonzalez, Koldo Arakistain eta Garazi Pascual izango dira irakasleak. Umeen kasuan 40 euro ordaindu beharko da, eta gainerakoek, 60 euro. Haurren kasuan, asteazkenetan, 5-7 urte bitartekoek 17:00etatik 18:00etara izango dute saioa, eta 8 eta 13 urte bitartekoena, 18:00etatik 19:30era izango da. Helduen, kasuan, ostegunetan elkartuko dira, 18:30etik 20:30era.

Gainerako saio guztietan izena eman ahal izateko beharrezkoa izango da 16 urteak beteak izatea. Oihalekin aireko akrobaziak egiten ikasteko aukera astearteetan 18:00etatik 20:00etara izango da, eta Arkaitz Jimenez izango da gidaria. 50 euro ordaindu beharko da.

Kostu bera izango du Henrique de Sousa eta Tiago Luis Almeidak erakutsiko duten Akro dantza saioak. Ostiraletan, 18:30etik 20:30era bitartean izango da.

Beste aukeretako bat, Koldo Arakistain irakaslearen eskutik etorriko da: ohe elastikoak eta tranpolina. 60 euro ordaindu beharko da, eta ostegunetan eskainiko du. Pilates Irati Gonzalezek emango du asteazkenetan eta ostiraletan, 10:30etik 11:30era, 40 euro ordainduta. Eta azkenik, malgutasuna eta kontortsioa Ane Mirenak emango du, astearteetan, 18:30ean hasi eta 20:30ak bitarte.

Izena emateko 606 226 486 telefono zenbakira deitu edo asvinenea@gmail.com helbide elektronikora idatzi beharko da.


Txosna Batzordea

“Aurpegi berri piloa eta lanerako gogo handiz” dira Txosna Batzordekoak, jaiak abiatzear diren honetan. Lerroon bidez, eskerrak helarazi nahi dizkiete batzordean parte hartzen dabiltzanei. Bilgunea sasoiko izatea, herrian azken aldian hazten ari den gazte mugimenduak zerikusi zuzena duelakoan daude. “Bada horren islada” ere, NOAUA!ri adierazi diotenez. Gogoan izan, apirilean aurkeztu zuten gazte usurbildarrek udazkenera arte iragarri duten dinamika. Hilabetero gai bat ardatz hartuta jarduerak antolatzen ari dira. Parekidetasuna izan dute hizpide ekainean. Haur eta gazteen aisia hizpide hartzekoak dira uztailean. Argi diote, “gauzak ondo samar eginda, gauza politak egin daitezke, festak tartean”.

Emakumeen parte hartzean izan den gorakada nabarmentzen dute. “Bizpahiru izatetik 15-20 izatera igaro gara”, aldaketa nabaria beraz. Bai antolakuntzan, baita deitu diren ekitaldietan ere. Herritarrek protagonismo argia izango duten ekitaldi eskaintza zabala antolatu dute.

Bertsio gau mistorako parte hartze itzela

Etxekoen aldeko apustua egin dute jaietako gauetarako. Txosnetako oholtza gainean ikusiko ditugu Eromeria, Odolaren Mintzoa, Rukula, Zaparra, Larrian Gozo… Eta frontoian, Mendeku Itxuaren itzulera! Baina herriko musikariez gozatzeko beste hitzordu bat ere izango da. Aspaldiko parte hartze handiena sustatu eta talde ezagunen abestiak musikari usurbildarren ahotsean jartzen dituen Bertsio Gaua, mistoa aurten.

Aurrez egin duten lanketaren emaitza izan da. Ernai gazte erakundeak musika eta generoaren inguruan egindako topaketetatik sortu zen ideia, bertsio gau mistoa antolatzearena. Nesken parte hartzea sustatu nahi zuten. Abestiak bertsionatuko zituen usurbildarren musikari taldeak neska mutilez osatuak izateko deia egin zuten. Parte hartzea agian jaitsiko zela uste izan arren, azkenean ez, “oso erantzun ona egon da. Jende desberdin asko, neska berri piloa animatu dira”.

15 bat talde osatu dira, aurreko edizioetan 10 bat osatzen zirenean. Pentsa, parte hartzean izan den gorakadak Bertsio Gaua azkenean ordubete aurreratu beharra ekarri du (ekainak 28, 22:00) eta talde bakoitzak 4 abesti jotzea aurreikusten bazuten ere, emanaldi bakoitza hiru kantetara murriztu beharra.

Ekitaldia gainera, musika estilo gehiagora zabaltzea erabaki dute. “Aniztasun gehiago” eta aberatsagoa izango da Bertsio Gau Mistoa. Eredu aldaketa hau abiapuntutzat hartzen du Txosna Batzordeak. Aurrera begira ordea, erronka argia dute. “Hurrengo urteetan ekitaldiak izaera mistoa izan behar duela gogorarazi beharrik ez izatea” nahi lukete.

Erraustegiaren aurkako manifestazioa

Eskaintza zabala, anitza prestatu du Jai Batzordeak ekainaren 28tik uztailaren 2ra. Gau eta egun, atsedenik ez da izango txosna gunean. Parranda eta ondo pasatzeko gogoa baino ez. Oilasko biltzaileen irteera, bazkari eta jolasekin ekingo diete festei. “Jende gutxik parte hartzen zuen garaia egon da. Belaunaldi berria ordea indartsu dator”. Ostegun goizeko 06:00etatik aurrera suziri hotsak entzuten badituzue adi, oilasko biltzaileak ez dira urruti ibiliko. Ibilbide bakarra edo bi osatzea proposatu arren, azkenean oilasko biltzaileen talde bakarrak egingo du etxe nahiz baserrietako goiz parteko bira.

Ospakizunon ostean, txosnetan hasi eta txupinazoaren eskenatokira eramango gaituen erraustegiaren aurkako manifestazioa deitu dute, hirugarren urtez jarraian. Eta gogoan izan, Gipuzkoako Foru Aldundiaren aurreikuspenak betetzen badira, agian jaiok izan daitezke erraustegia eraikia izan eta martxan jarri aurreko azkenak.

Gastronomiari lotutako ekitaldiei dagokienez, Gazte Eguna ospatuko dute ekainaren 29an. Bazkaria antolatu dute ohi bezala. Txartelak aurrez eskuratu ahalko dituzue ohiko lekuetan. Jan edanari dagozkion hitzorduak, asteburuan ospatuko diren paella eta patata tortilla txapelketak osatuko dute. Txosnetan sukaldatu eta su artean prestaturikoa jai eremuan bertan dastatzeko aukera izango da.

Digestioa egiteko dantzarako gonbita luzatzen digute, kasik egunero izango ditugun txarangekin. Haietako batek, Eonian taldekoek larunbateko gaupasa egin dutenak Kaxkotik barrena mugiaraziko ditu, Bordatxo aurreko errotondako argazki tradizionala atera aurretik. Haurrentzako xake, “a un toke” eta mus txapelketek osatuko dute Txosna Batzordearen jaiotarako eskaintza.

Txosnak muntatu eta txandak egiteko laguntza beharrean

Mikel Laboa plaza izango da txosna batzordearen topagunea. Bat ez, aurten bi txosna kokatuko dituzte frontoi atzean. “Iaz ikusi genuen, txosna batekin ez zela nahikoa. Alternatiba gisa, larunbat gauez bi barra jarri genituen. Aurten bi txosna izateko beharra ikusi da”, adierazi diote NOAUA!ri Txosna Batzordetik.

Erronka bi txosnak arratsaldetik goizaldera zabalik mantentzea izango da. Horretarako ordea noski, laguntza behar dute. Hiru orduko txandak egiten laguntzera animatzen dituzte usurbildarrak. “Jendea behar dugu txandak egiteko, Txosna Batzordeak bakarrik ezin du hori aurrera eraman. Herriari deialdia egin nahi genioke, gazte nahiz heldu, ezinbestekoa dugula laguntza eta eskertuko genuke”. Animatzen direnek Aitzagan eman dezatela izena. “Jaietako parte sentitzeko modu bat izan daiteke. Denontzako antolatzen ditugu festak eta denon laguntza behar izaten da”.

Bestela, asteazken honetan (ekainak 27) gerturatu Mikel Laboa plazara. Txosnak muntatzeko ere auzolanerako deia egin dute.


Tobin tasa, 2016an ere ez

Finantza eragiketak zergapetzeko beste epemuga bat huts egin du Europako Batasunak.Hamar estatu kidek tasa ezartzeko konpromisoari eutsi diote, baina ez dute zer, nola eta zenbat zehaztu

Iritsi iritsiko dela diote, baina noiz, hori beste kontu bat da. Finantza eragiketen gaineko tasa ezarriko dutela agindu dute beste behin Europako Batasuneko kide batzuek, baina artean ez dute erabaki zehazki zer eragiketa zergapetuko duten, zenbat eta nola. Gauza bat da jakina, ordea:Tobin tasa izenekoa ez dela datorren urtean ezarriko.

Finantza munduaren gehiegikeriek krisia leherrarazi zutenetik bili-bolo dabilen ideia bat da James Tobin ekonomistak duela 40 urte luze proposatutakoa: finantza eragiketak zergapetzea. Neurri horren helburu handinahia da espekulazio hutsa txikitzea, baina, besterik ez bada, bultzatzaileak konformatzen dira estatuek bankuak salbatzeko jarritako dirutzen zati bat berreskuratzearekin.

Europako Batasunari hitzetatik ekintzetara igarotzea oso neketsu egiten bazaio, are motelago doa tartean finantza mundua badago. 2007an hasi ziren agertzen lehen arrakalak finantza munduan, 2008an krisiak eztanda egin zuen Lehman Brothersen porrotarekin; baina 2011ra arte ez zuten EBko estatu batzuek erabaki finantza eragiketak zergapetuko zituztela. 2013an egin zuen proposamen bat Europako Batzordeak, eta 2014an jarri zioten epemuga bat tasari: 2016. urtea.

Urte hori hasteko hiru aste falta direla, proposamenen munduan jarraitzen du finantza salerosketen zergapetzea. Joan den irailean, abendurako akordio bat izango zela agindu zuten EBko 11 estatuk. Astelehen iluntzean heldu zioten gaiari Ekonomia ministroek, eta orri eskas batean sartzen diren «oinarrizko arauak» bakarrik hitzartu zituzten. «Urratsez urrats ari gara mugitzen», onartu zuen Pierre Moscovici Europako Batzordeko Ekonomia komisarioak. Hurrengo urratsa hari dagokio, atzo erdizka egositakoa egoki aurkeztea proiektuarekin jarraitzen duten hamar estatuei. Hamar dira orain, Estoniako Gobernua Tobin tasaren itsasontzitik jaitsi baita. Ekainerako egin nahi du lana Moscovicik.

Bultzatzaileen artean jarraitzen dute euroguneko lau ekonomia handienek —Alemania, Frantzia, Italia eta Espainia—, Berlin zatituta dagoen arren. Wolfgang Schaueble Finantza ministro kontserbadoreak gogo handirik gabe sostengatzen du, SPD koaliziokideak behartuta.

Ez dauden EBko hemezortzi kideen artean badira zalantzak dituztenak, eta guztiz kontra daudenak. Azken horien artean Erresuma Batua dago: Londresko Citya da kontinenteko finantza zentro nagusiari kilimak eragingo liokeen ezer ez du egin nahi David Cameronen gobernuak. Atzo, Ekofinen bileran, George Osborne Finantza ministroak berriro ohartarazi zuen auzitegietara joko duela baldin eta zergaren diseinua dela-eta britainiarrek pagatu behar badute kontinentean erositako akzio batengatik.

Puntu asko argitzeko

Hori hala izango den ez dago garbi. Atzo hitzartutakoak dio akzioen, deribatuen eta beste finantza produktu batzuen salerosketa zergapetuko dutela, baina ez du argitzen tasa ezarri duten herrialde bateko akzioen salerosle guztiek pagatuko duten, edo soilik ezartzaileen herritartasuna dutenek. Oso litekeena da zenbait arlo salbuetsita izatea, hala nola zor publikoa edo likidezia gutxiko merkatuetan salerosten direnak.

Hori bai, finkatuta dago Tobin tasa ordaintzetik kanpo geratuko direla herritarren eta enpresen eguneroko finantza jarduerak ere: aseguru kontratuak, maileguak, kreditu txartelen bidezko transakzioak, gordailuak... Kapitala biltzeko ekinaldiak ere ez, hau da, akzioen eta bonuen lehen salmentak.

Tasa zenbatekoa izango den ikusteko dago. 2013ko planean, Bruselak proposatu zuen akzioek beren prezioaren %0,1 ordaintzea eta %0,01 deribatuen salerosketek. Horrela, urtero 35.000 milioi bilduko zituela kalkulatu zuen. Kopuru askoz apalagoak espero dituzte orain.


Trikiti doinuekin eman zioten azken agurra Joakin Errastiri "Epelarreri"

Joakin Errasti "Epelarre" trikitilariaren aldeko hileta elizkizuna egin zuten atzo, hilak 16, Parrokian, eta hainbat soinu-jole bertaratu ziren. Elizatik irteterakoan hari eskainitako pieza bat jo zuten hainbat soinu-jolek.


Ubegunera joateko oinezkoentzako bidea erabilgarri dago

Tren geltokia eta Ubegungo industriagunea eta pareko etxebizitzak lotuko ditu bideak

Aiako Udalak 700 metro inguruko bidea eraiki du, trenbide zaharra aprobetxatuz, Aia eta Orioko tren geltoki paretik hasi eta Ubeguneko industrigune aurrean dauden etxebizitzetara bitartean. Lantxo txiki batzuk falta diren arren, jadanik erabili daiteke bide hori, aurreko trenbideko erreiak kenduta bidea asfaltatu baitute.

Ubeguneko bizilagunek edo auzo hartara joan nahi duten gainontzekoek errepide ertzetik joan behar izaten dute auzora bizikletan edo oinez eta G-634 errepidea zeharkatu behar izaten dute araztegi parean. Bide berriarekin, segurtasun gehiago izango dute oinezkoek eta txirrindulariek, eta ez dute errepide nagusia zeharkatu beharko. Ubegundik aldapatxo bat egin eta zebrabide bat ere jarri dute eta bide horretara sartuz gero geltokiraino joan daiteke. Hor oraingo pasabidetik edo aurrerago jarriko duten igogailuan beste aldera pasatu ahal izango da eta baita biribilgune ondoko pasabidea erabiliz ere. Helburua arriskua ahalik eta gehien murriztea zen eta aukera ikusita bidea oinezko eta txirrindularien eskura jarri dute, beti ere mantso eta elkarri leku eginez ibiliz gero.

Eguneroko joan-etorrietarako ez ezik aisialdirako ere probestu ahal izango da bide hori. Izan ere, industriagunetik joanda, ibai ertzean, Altxerriko erreka ondoan paseatzeko aukera izango du, eroso.


Zinebik Bahman Ghobadi zinemagileari emango dio Ohorezko Mikeldia

Dokumentalen eta Film Laburren Bilboko jaialdiak zuzendari kurduari emango dio saria, “bere herriko askatasunen aldeko borrokarekin konpromisoa erakutsi duen lanaren dimentsio artistikoa dela eta”.

Zinebi Bilboko Dokumentalen eta Film Laburren Nazioarteko Jaialdiak Bahman Ghobadi zinemagile kurduari emango dio 58. edizioko bigarren Ohorezko Mikeldia, “zineman egin duen lanaren dimentsio artistiko garrantzitsua, bere herrialdeko askatasunen aldeko borrokan erakutsitako konpromisoa eta herri kurduaren gizarteari eta kulturari buruzko testigantza bikaina” aitortzeko. Saria emateko ekitaldia azaroaren 25ean izango da, Zinebiren edizio honi azkena emango dion galan, 20:00etatik aurrera, Arriaga Antzokian.

Iranen agintean dagoen Kurdistango Bané herrian jaio zen, 1969an, Bahman Ghobadi zinema gidoilari, zuzendari eta ekoizlea. 1991tik hogei bat film labur eta ertain filmatu ostean, 1998an zuzendari laguntzaile gisa aritu zen Haizeak eramango gaitu (Bad ma ra khahad bord) Abbas Kiarostamiren lanean. 2000. urtean Irango zinemaren historiako lehenengo film luzea aurkeztu zuen Cannesen, Zaldi mozkorrentzako garaia (Zamani barayé masti asbha, 2000), eta Urrezko Kamera (Cannesko jaialdian aurkeztutako lehen lan onenari ematen dioten saria) eta nazioarteko kritikaren FIPRESCI saria lortu zituen bertan.

Gero eta kontzientzia politiko maila handiagoarekin, Bahman Ghobadik Kurdistango kulturari eta gizarteari buruzko arreta pizteko erabili zuen bere zinema, Panderoa (Daf, 2003) film laburrean, esaterako.

Hala ere, haren filmek mundu osoko jaialdi garrantzitsuetan txaloak eta sariak jasotzen dituzten arren –Dordokek ere egiten dute hegaz (Lakposhtha ham parvaz mikonand, 2004) tragediak Donostiako Zinemaldiko Urrezko Maskorra irabazi zuen–, ia ez dira Irango sare komertzialean banatzen, Irango Erregimenak atsegin ez dituen errealitateak erakusten baitituzte, Donostian bigarren Urrezko Maskorra lortu zuen Ilargi Erdia (Niwemang, 2006) lanarekin gertatu zen bezala.

Haren egoerak txarrera egin zuen Inork ez daki ezer katu pertsiarrei buruz (Kasi az gorbehaye irani khabar nadareh, 2009) egin ostean. Mahmud Ahmadineyad berriro aukeratu zuten urte gorabeheratsu hartan, Poliziak atxilotu egin zuen Bahman Ghobadi Cannesko Zinemaldian Epaimahaiaren Sari Berezia jaso ondoren itzuli zenean. Sari hark eman zion aukeraz baliatuz, gogor kritikatu zuen Irango Gobernua, oposizioko mugimenduen kontra egiten ari zen errepresioagatik. Adierazpen haien ondorioz, hainbat egun igaro zituen atxilotuta.

Mahmud Ahmadineyaden gobernuaren jazarpenaren aurrean, erbestera joatea erabaki zuen Ghobadik.

Jaime Chavarri

Aurtengo beste Ohorezko Mikeldia Jaime Chavarri madrildar zuzendari, gidoilari, antzezle eta zinema kritikariari emango diote, azaroaren 18an, jaialdia hasiko den egunean.


CiUk salbu alderdi denek eskatu dute Pujolek irailean azalpenak ematea

Halere, CiUk ez du kontrako botoa eman, beraz, seguruenik Pujolek agerraldia egingo du irailaren 2an Erakundeen Arazoetarako Batzordea.

Kataluniako Parlamentuko alderdi guztiek, CiUk izan ezik, Jordi Pujol Generalitaten presidente ohiak 2an Erakundeen Arazoetarako Batzordean, iraliaren 2an, agerraldia egitea eskatu dute; horrela, Pujoltarrek 34 urtez atzerrian aitortu gabe izan duten diruaren gainean azalpenak eman ditzan.

Gaur, osteguna, Bozeramaleen Batzordeak egindako ezohiko bileran onartu dute alderdi guztiek, aipatu bezala, CiUk izan ezik, baina kontrako bota eman ez duenez, seguruenik Pujolek agerraldia egitea onartuko dute Erakundeen Arazoetarako Batzordean, irailaren 2an.

Ohiko batzorde batean agerraldia egitea borondatezkoa bada ere eta, hortaz, Jordi Pujolek agerraldia egiteko betebeharrik ez badu ere, Jordi Turull CiUren bozeramaleak esan duenez, berak badaki presidente ohiak Parlamentuarekiko duen "errespetua" handia dela eta, bere alderdiaren agintariek "koherentziagatik, beti agerraldia egiten dute", hala eskatzen dietenean.

Pujol auziak “eragina” du, baina ez du kontsultarekin “amaitzen”, Duranen ustez

Bestalde, Josep Antoni Duran Lleida Kataluniako Batasun Demokratikoaren buruak esan du Pujol auziak “eragina” duela, baina ez duela Katalunian etorkizun politikoari buruzko “gehiengoaren nahiarekin amaitzen”. Kontsulta azaroaren 9rako iragarrita dago.

“Gertatutakoak gehiengo horretan eraginik ez duela pentsatzen duena oker dabil, nik eragiten duela uste dut”, nabarmendu du Duranek, Kongresuko korridoreetan.

Mariano Rajoy Gobernuko presidentearen eta Artur Mas Generalitatekoaren arteko bileraren ostean, “elkarrizketarako atea” ireki izana txalotu du Duranek, eta kontsulta egiteko mekanismoa aurkitzea “espero” duela azaldu du. Halaber, hori “ez dela independentziaren baliokidea”, adierazi du.


Golak, festa giroa eta emozioa, San Mamesen (1-1)

Euskal Selekzioak eta Kataluniakoak bana egin dute San Mamesen, aldarrikapen kutsi nabarmena izan duen partidan. Golak Aritz Adurizek eta Sergi Garciak egin dituzte.

Bana egin dute Euskal Selekzioak eta Kataluniak, San Mamesen festa giroan eta aldarrikapen kutsu nabarmenarekin jokatu duten neurketan.

Jokalariak bi pankartarekin atera dira San Mameseko berdegunera, 'Herri bat, talde bat' leloa ingelesez eta katalanez idatzita ('One country, one team' eta 'Una nació, una selecció'). Keinu horrekin bi selekzioen ofizialtasuna aldarrikatu nahi izan dute.

Harmailetan festa eta jai giroa nagusi izan dira, are gehiago Euskal Selekzioak 3. minutuan gola egin ostean. Aritz Aduriz izan da golegilea.

Lehen minutuetan Amorroturen eta Etxarriren mutilak nagusi izan dira. Ibai Gomezek bigarrena egiteko aukera paregabea izan du 12. minutuan, baina Santutxukoa ez da fin ibili errematea egiterakoan, ate guztia berarentzat zuenean. Jokaldia eta erdiraketa Adurizenak izan dira.

Jokoa polita zen, bizia, eta zaleak 'beste bat, beste bat' oihukatzen hasi dira, baina Gerardek zuzendutako taldea izan da jokoaren jabetza pixkanaka-pixkanaka bereganatu duena. Hortik aurrera, Kataluniarrek sortu dituzte aukerarik onenak.

Victor Sanchezek lehen abisua eman du, 33.ean, baina bere errematea kornerrera aldendu du Iraizozek. Deulofeuk ere aukera izan du handik gutxira, baina erremateak zutoinean jo du.

Berdinketa gertu zirudien, eta susmoa gauzatu egin da 43. minutuan, Sergio Sanchezek gola egin baitu kataluniarrentzat.

Bigarren zatian, jokoak behera egin du nabarmen, hautatzaileek egindako aldaketa piloaren ondorioz. Harmailetako giroak, berriz, bero-bero jarraitu du. Festak ez du etenik izan.

Katalunia, hobeto

Atsedenaldiaren ostean jokoa eta jabetza kataluniarrena izan da, eta bigarren gola egiteko aukerak izan dituzte, euskal selekzioko jokalarienak baino garbiagoak.

Gauzak horrela, Sergio Garciak sekulako aukera izan du kataluniarrak aurretik jartzeko, baina bete jaurtiketari erantzun bikaina mean dio Iraizozek, baloia hankekin urrunduta.

Ondoren Roberto Torresek bi aukera izan ditu, Euskal Selekzioak bigarren zatian izandako bakarrak: lehenengoan, 59. minutuan, jaurtiketa gurutzatuegi atera zaio eta kanpora atera da. Beste horrenbeste gertatu zaio handik 10 minutura izanko aukerarekin.

Partidak ezer gutxi gehiagorako eman du. Amaieran, festa izan da nagusi zelaian, harmailetan, eta guztia, ofizialtasunaren izenean.


Bruño eta Eugi atletak Euskadiko txapeldun

LOKEko atleta gazteek maiatzaren 25ean, junior eta jubenil mailako Euskadiko txapelketan lehiatu ziren eta emaitza ederrak lortu zituzten.

Jubenil mailan Maria Eugi eta Jon Ander Bruño jubeniletan Euskadiko txapela eskuratu zuten.

Maria Eugik 200 m. lasterketa irabazi zuen eta horretaz gain, jauzi horukoitzean brontzezko domina eskuratu zuen.

Era berean, Bruñok jauzi hirukoitzeko proban urrezko domina lortu eta luzera jauzian bigarren izan zen.

Bestalde, Itoitz Rodriguez jubenilak 200 m. lasterketan zilarrezko domina lortu eta bere marka hobetu zuen, 23 segunduetatik jaitsiz. Eta Ane Galardi jauzi hirukoitzeko proban bigarren eta luzera jauzian hirugarren izan zen.

Honetaz gain, Eneritz Busto eta Idoia Olasagasti kadete mailako Erkidego arteko txapelketan izan ziren Euskadiko selekzioarekin. Eneritz bosgarren izan zen altuera proban eta Idoia, berriz, zazpigarren 100 m. lasterketan.


Kamioiak ekidin guran

A-8 autobidearen hirugarren erreia egokitzeko lanen eraginez Aiartzan aurreikusita dagoen hondakindegia dela-eta, kamioientzako bide berria egiteko Interbiak-ekin jarri dira hartu-emanean udal arduradunak. Foru arduradunekin batzartu izan da Udala, baina, A-8aren enpresa kudeatzailea dela arduradun azaldu die.

Autobideko lanen eraginez, Garaira doan bidetik egunean 600 kamioi igarotzea aurreikusi du Aldundiak, udal arduradunek azaldu dutenez, eta horren aurrean oraingo errepidearen paralelo joango litzaken bigarren bat egokitzea proposatu dio Aldundiari Udalak, kamioiek erabili dezaten. Hori jasoz alegazioa ere aurkeztu izan du Udalak. Kamioi kopuru horren eraginez ibilgailuek auzoetako bideak erabiltzea ekidin gura dute, “ez dagoz-eta horretarako prestatuta”. Bestalde, Aldundiak baieztatu die Garaiko bidea konpontzeko lanak atzeratu egingo direla A-8ko lanen eraginez.


Stop-a buruz behera?

Joan den astelehenetik daude martxan Azpeitia-Beizama autobus lineako geltoki berriak. Horiek direla eta, hainbat bide seinale jarri dituzte. Astelehenean, geltokiak martxan jartzearekin batera, jarri zituzten bistan bide seinaleak, eta hara non eta Stop bat alderantziz agertu den Azpeititik Urrestillarako errepidean. Seinaleak ez du agerian denbora asko eman. Izan ere, atzo, asteartea, alderantziz jarritako Stop-a dagoeneko estalita zegoen. Gaur omen dira seinalea aldatzekoak.


Bake prozesua «indartu» nahi du Bake Bideak Miarritzeko ekitaldietan

Bizikidetzaren aldeko topaketa egingo dute gaur, eta, bihar, presoen eskubideen aldeko giza katea. Biktimak eta euskal presoak dira ardatz

«Lehen egunetik diogu, prozesuaren bi elementu nagusiak biktima guztiak eta presoak dira». Hala azaldu dute Bake Bideko kideek gaur eta bihar Miarritzen (Lapurdi) egingo dituzten topaketen eta mobilizazioaren funtsa. Gatazkaren konponbidean urrats bat gehiago egin nahi dute elkarteko kideek: «2011ko Aieteko konferentziarekin, ETAren armagabetze integralarekin eta bere desegitearekin, Euskal Herriko bake prozesuak ez du atzera egiterik». Asteburuan eskatuko dute bide horretan pauso berriak emateko, eta, horregatik, dute jomuga biktima «guztientzako egia, errespetua eta ezagutza» eta euskal presoentzako «konponbide orokorra eta erabatekoa». Gaur egingo dute Gure elkarbizitza eraikitzeko topaketa Belleuve kongresu gunean, eta, bihar, berriz, giza katea egingo dute Orain presoak lelopean.

Emilie Martin antolatzaileak Euskal Irratian azaldu ditu topaketaren xehetasunak: «Ideia nagusia da elkarbizitzaren inguruan hitz egitea». Horretarako, askotariko biktimen mahai inguru bat antolatu dute, besteak beste, Komando Autonomoen eta GALen biktimekin. Gainera, Cristiane Taubira Frantziako Justizia ministro ohiak ere parte hartuko du topaketetan, bideokonferentziaz. Hortaz, gaurko jardunaldia biktimen elkargune izan dadin nahi dute antolatzaileek, baita bizikidetzaren inguruko gogoetarako plaza ere: «Biktimen hitzek eta ekintzek esperantza ematen diote bakeari: minaren gainetik, orria itzultzen lagundu nahi dute».

Bestalde, bihar arratsalderako mobilizazioa ere iragarri du Bake Bideak. Euskal presoen egoeraren irtenbidea eskatzeko, giza katea antolatu dute 16:00etan, Miarritzen bertan. Hondartza eta kostako bidea hartuko du mobilizazioak: «Ongi irteteko 1.500 eta 3.000 lagunen artean beharko dira», argitu du Martinek. Haren esanetan, bihar jende asko izango da Miarritzeko hondartza aldean, eta horrek aukera emango du «jende asko ukitu ahal izateko».

150 boluntario arituko dira mobilizazioa antolatzen, eta kilometro eta erdiko ibilbidea sei gunetan bereizi dute. Horregatik, giza katea 16:30ean hasiko bada ere, dei egin dute 16:00etarako bertan izateko.

Frantziari eskakizuna

Bake Bidekoek azaldu dute Frantziako Justizia Ministerioarekin 2017ko udazkenaz gero abian den elkarrizketarako mahaiak bere fruituak eman dituela, eta, besteak beste, presoak hurbiltzeko eta DPS neurriak kentzeko balio izan duela. Edonola ere, biharko mobilizazioa baliatu nahi dute presoen auzian pauso berriak emateko eskatzeko. Salbuespenezko neurriak ken ditzatela eskatuko dute: DPS kentzea, preso gehiagoren hurbilketa —atzo gerturatu zuten Aitzol Iriondo presoa Lannemezanera (Okzitania)—, eta baldintzapeko askatasuna onartzea, bai larri eri diren presoen kasuan eta baita Xistor Haranburu, Jakes Esnal eta Jon eta Unai Paroten kasuan ere. Konponbide «orokor eta erabaterako» zimenduak jarri nahi dituzte, beraz.


Ni etxean dantzatuko naiz: Banangoa

Kaixo, badator euskal dantzetan trebatzeko laugarren ikastaldia. Oraingoan Durangaldeara joko dugu, hango Dantzari Dantza ezagunaren zati bat irakatsiko baitizuete Getxoko Itxas Argia Dantza Taldeko lagunek. Gogoratu, astero haien bideo bat ekarriko dugu, eta plazan ikusiko dugu elkar hau guztiau igarotakoan!